qundao/data-zh-poetry huggingface dataset:
秋兴·其十二
作者：汪荣宝
朝代：清
体裁：七言律诗

清月依微香露轻，冷灰残烛动离情。三年已制思乡泪，八马虚随落日行。海阔天翻迷处所，楼寒院冷接平明。西园碧树今谁主，更作风檐夜雨声。
秋兴·其十五
作者：汪荣宝
朝代：清
体裁：七言律诗

心有灵犀一点通，断无消息石榴红。贾生年少虚垂泪，赵后身轻欲倚风。翠袖自随回雪转，华筵俄叹逝波穷。岂知为雨为云处，只有襄王忆梦中。
秋兴·其十八
作者：汪荣宝
朝代：清
体裁：七言律诗

自有仙才自不知，清秋一首杜秋诗。重吟细把真无奈，渡陌临流不自持。忆得蛟丝裁小卓，收将凤纸写相思。月中桂树高多少，不记人间落叶时。
秋兴·其十六
作者：汪荣宝
朝代：清
体裁：七言律诗

更欲南行问酒垆，夕阳惟照欲栖乌。可怜庾信寻荒径，不许文君忆故夫。闲倚绣帘吹柳絮，愁将铁网罥珊瑚。武昌若有山头石，望尽黄河一曲无。
秋兴·其十四
作者：汪荣宝
朝代：清
体裁：七言律诗

桐拂千寻凤要栖，未拚容彩借山鸡。深知身在情长在，不是花迷客自迷。晓镜但愁云鬓改，夜吟应讶玉绳低。蓬山此去无多路，百里阴云覆雪泥。
秋兴·其四
作者：汪荣宝
朝代：清
体裁：七言律诗

十二层城阆苑西，甘泉晚景上丹梯。漫誇鹙子真罗汉，定是陈仓碧野鸡。玉骨瘦来无一把，赤箫吹罢好相携。不须并碍东西路，阿阁华池两处栖。
秋怨
作者：汪荣宝
朝代：清
体裁：七言律诗

玉树曾看清露滋，丹梯无奈夕阳迟。萱肥未是忘忧草，柳弱难为续命丝。沧海有鲛长递泪，阆风无鹤与通辞。年年惯谱秋琴怨，又到螀啼雁唳时。
秋暮游颐和园
作者：汪荣宝
朝代：清
体裁：七言律诗

禁园十岁废经过，野服重来落日多。石影当墀疑拄笏，泉声隔树想鸣珂。夕廊凝紫横蛛网，春殿排云锁燕窠。不见洛妃劳怅望，素心犹欲托微波。
秋草和味云四首·其一
作者：汪荣宝
朝代：清
体裁：七言律诗

紫塞风高百卉腓，鹿场难认旧时围。嘶冰胡马萧萧渡，冲雪王孙缓缓归。伏莽自随边吹起，飘蓬还作阵云飞。松山不改青袍色，感逝解无泪满衣。
秋草和味云四首·其三
作者：汪荣宝
朝代：清
体裁：七言律诗

极目金台夕照苍，青青千里尽经霜。上山非复蘼芜路，过阙空残薜荔墙。馀烬已怜萤火尽，寸心仍托卷葹长。閒阶徙倚寻啼碧，不为离人自断肠。
秋草和味云四首·其二
作者：汪荣宝
朝代：清
体裁：七言律诗

江南风物转凄凄，一望平芜落日低。逐肉未妨鹰眼疾，采香剩遣蝶魂迷。古苔留碧前朝寺，衰柳争黄十里堤。春水渌波相送地，不堪回梦旧青溪。
秋草和味云四首·其四
作者：汪荣宝
朝代：清
体裁：七言律诗

荒径迷离庾信园，酒馀藉坐自知暄。春池入梦犹生意，霜野成游只烧痕。共向疾风标劲节，终回寒日照残根。疏篱惟有啼螀伴，欲和新诗已断魂。
秋阴
作者：汪荣宝
朝代：清
体裁：五言律诗

隐几秋声动，开帘雾气侵。轩凉新墨渍，树重远钟沈。迢递登楼眼，苍茫念远心。得非战斗苦，天地为萧森。
秘魔岩观宝竹坡翁叔平题石因遂登山
作者：汪荣宝
朝代：清
体裁：七言律诗

竹坡诗句似琳璆，况有松禅墨妙留。二子风流成绝代，万山霜叶又高秋。苍凉悱恻知何意，怅望萧条共此愁。努力更须淩绝顶，肯徒作赋托冥搜。
答云史·其一
作者：汪荣宝
朝代：清
体裁：五言律诗

不见杨云史，于今三十年。白头此相对，落日重凄然。城阙生春草，江湖莽夕烟。坐谈心自醉，安用酒如泉。
答云史·其三
作者：汪荣宝
朝代：清
体裁：五言律诗

绝域思归日，凉风欲动时。危言终尽验，短驭复何之。沧海横流急，中原暮景迟。共君一沾洒，永矢岁寒期。
答云史·其二
作者：汪荣宝
朝代：清
体裁：五言律诗

念昔过从数，当时寰宇清。襟期皆少壮，歌咏及升平。大盗忽移国，群儿纷弄兵。至今看越入，惟有泪纵横。
答云史·其五
作者：汪荣宝
朝代：清
体裁：五言律诗

世事日回转，吾生终乱离。尚馀周孑在，莫学楚囚为。辰极元无改，川原只自移。愿君保妙命，不必问成亏。
答云史·其四
作者：汪荣宝
朝代：清
体裁：五言律诗

春旱亦已甚，恒风更不休。众芳共蕉萃，万窍益飕䬟。幸复同樽酒，宁能解百忧。临河重太息，欲济竟无舟。
红叶馆席上分韵
作者：汪荣宝
朝代：清
体裁：七言绝句

海天春色又如潮，历乱春愁不可消。输与主人吟兴健，能来高咏落花朝。
红叶馆席上山本二峰农相有见赠之作依韵奉答
作者：汪荣宝
朝代：清
体裁：七言律诗

昔岁倾壶昼锦堂，即今醉德未能忘。已看霖雨崇朝遍，更祝寒花晚节香。上相交邻知有道，愚公医国苦无方。何年各了济时事，来对霜枫酬一觞。
红楼和君直·其一
作者：汪荣宝
朝代：清
体裁：五言排律

沩水闻贞媛，天山报合围。但闻虏骑入，却杂胡沙飞。旧隐无何别，佳期自古稀。黄金堪作屋，古锦请裁衣。眉细从他敛，眼穿仍欲归。迎来新琐闼，回梦旧鸳机。汉苑生春水，高楼倚暮晖。欲成西北望，回首是重帏。
红楼和君直·其七
作者：汪荣宝
朝代：清
体裁：五言排律

倭堕绿云髻，暄明紫桂楼。几时销薄怒，却得号忘忧。梯稳从攀桂，帘烘不隐钩。思量成昼梦，休浣接冥搜。枳嫩栖鸾叶，樽开画鹢舟。歌成犹未唱，恨久欲难收。锦里差邻接，归途尚阻修。犹怜未圆月，独映钿箜篌。
红楼和君直·其三
作者：汪荣宝
朝代：清
体裁：五言排律

珠馆熏然久，金羁落晚过。舞成青海马，香熟玉山禾。宝婺摇珠佩，龙孙撼玉珂。撩钗盘孔雀，交扇拂天鹅。园桂悬心碧，湘篁染泪多。肠回楚国梦，口咏玄云歌。匝路亭亭艳，通池点点荷。此楼堪北望，展帐动烟波。
红楼和君直·其二
作者：汪荣宝
朝代：清
体裁：五言排律

素女调清瑟，天人降紫泥。脱身辞虎口，联翼上鸡栖。象卉分疆近，蛮花向坐低。月从平楚转，猿上驿楼啼。照席琼枝秀，忘忧碧叶齐。岂能抛断梦，聊且续新题。拟问阳台事，空闻下蔡迷。遥知沾洒意，清晓对红梨。
红楼和君直·其五
作者：汪荣宝
朝代：清
体裁：五言排律

镜槛芙蓉入，温帏翡翠装。波痕空映袜，花气乱侵房。绳烂金沙井，帷飘白玉堂。流莺犹故在，别雁不相将。倾国宜通体，伤离适断肠。地宽楼已迥，枕冷被仍香。解佩无遗迹，开筵属异方。南园无限树，实是怯斜阳。
红楼和君直·其八
作者：汪荣宝
朝代：清
体裁：五言排律

瑶简被灵诰，红纶结绮寮。寄人龙种瘦，下马雉媒娇。留泪啼天眼，裁裙约楚腰。危弦伤远道，敞景弄柔条。半展龙须席，兼容燕子巢。阁凉松冉冉，池阔雨萧萧。怅望西溪水，时看北斗杓。红楼三十级，清管为谁调。
红楼和君直·其六
作者：汪荣宝
朝代：清
体裁：五言排律

赤岭久无耗，乌衣事莫寻。凤池春滟潋，月幌梦飞沈。雅宴初无倦，华樽许细斟。约眉怜翠羽，长啸作鸾音。石乱知泉咽，罗疏畏月侵。弦危中妇瑟，杵冷女媭砧。异域东风湿，沙程朔漠深。离情堪底寄，报以漆鸣琴。
红楼和君直·其四
作者：汪荣宝
朝代：清
体裁：五言排律

浓霭深蜺袖，残虹拂马鞍。御风知有在，含雪语应寒。遽遣离琴怨，将陈寿酒驩。疑穿花逶迤，暂见夜阑干。出宿金尊掩，搴帷桂烛残。萦歌怜画扇，轻命倚危栏。旧思牵云叶，清香披蕙兰。殷勤报秋意，莲叶浦中乾。
纪变·其一
作者：汪荣宝
朝代：清
体裁：五言律诗

九县陵迟日，三灵震动年。歘惊星入斗，真恐海为田。草木纷摇落，乾坤孰转旋。此时天帝醉，未敢诉缠绵。
纪变·其三
作者：汪荣宝
朝代：清
体裁：五言律诗

直道今何在，奇悲古未曾。侧身思柱石，雪涕望觚棱。蹄迹方交错，川原况沸腾。诸公行老矣，何语谢长陵。
纪变·其二
作者：汪荣宝
朝代：清
体裁：五言律诗

不觉鹃啼痛，宁知燕啄伤。高名虚四皓，哀咏动三良。卫国棋无定，周京燎不扬。小臣魂魄散，不信有巫阳。
经悬桥巷玉符丈故宅因题所作山水长卷
作者：汪荣宝
朝代：清
体裁：七言律诗

老屋藤阴足晚凉，剪镫曾话水天长。十年沧海皆陈迹，再到玄亭有夕阳。隐几湖山空入梦，拂缣水墨尚生香。扁舟已负寻幽约，落月江枫付怅望。
绳匠胡同
作者：汪荣宝
朝代：清
体裁：古风

夕阳无限凤城阿，绳匠胡同策马过。今日敢挥思旧泪，凄凉邻笛欲如何。
网毬
作者：汪荣宝
朝代：清
体裁：古风

客馆虽褊小，形势颇弘敞。前林郁蓊薆，右野旷泱漭。比邻富隙地，行乐得宽壤。砥逾驰道平，辟拟射圃广。画局奕有罫，周阹猎张网。东西俨若序，甲乙书在榜。冉冉薰风至，曈曈朝曦上。俦侣稍已集，宾主各为党。入门气始振，临敌技愈痒。拱立如有疑，决起忽难象。暂绝笑语喧，微闻击触响。明月初入怀，大珠犹在掌。激若奔星流，瞥作飞电晃。一落且及跟，再跃仍过颡。贾馀数援桴，示暇一掉鞅。斗鸡相随旋，惊鸿自还往。十决宁知疲，百中竟无爽。弹雀亦何有，掇蝉差可仿。多谢逢门子，庶几痀偻丈。楚汉偶决胜，晋齐迭争长。质旁佐以史，居高立之两。纪录必有程，铨评信无枉。须臾一军惊，奚啻百城赏。拙手殊纷纭，裹头空扰攘。十击恒失九，俯拾不遑仰。欲逆目转迷，未挥腕已彊。萟成贵熟精，道胜资修养。习健验在今，观德闻畴曩。投壶礼意微，蹴鞠兵谋昉。凭轼傥有会，临风一长想。
罗散久客闻冯生启镠携有汉籍数种因从借观·其一
作者：汪荣宝
朝代：清
体裁：七言绝句

天涯目倦右行书，发箧惟愁蠹简虚。莫怪新诗渐平淡，欲为獭祭更无鱼。
罗散久客闻冯生启镠携有汉籍数种因从借观·其二
作者：汪荣宝
朝代：清
体裁：七言绝句

乞得残编意气亲，尘羹滋味亦陈陈。閒窗不惜移镫读，空谷年来喜似人。
罗散久客闻冯生启镠携有汉籍数种因从借观次韵程秘书学鸾登黎其山观日出二首·其一
作者：汪荣宝
朝代：清
体裁：七言绝句

昔从岱顶俯神皋，溟勃苍茫顾盼豪。海外闻君观日出，秦松回首白云高。
胡伯平罢官居海上值太夫人春秋七十书来具述圣善之迹欲得一言以为寿且谓平生拙宦比踪安仁今兹閒居奉母绝意宠荣之事浮杯乐饮载涉熙春斑白稚齿咸符曩轨拙者之政亦有足矜余喜其抗志高美言之亲切辄竭鄙思成诗二章既陈太夫人懿德因达伯平孝于惟孝之旨虽词不称意亦歌事遂情之义与·其二
作者：汪荣宝
朝代：清
体裁：七言律诗

潘岳平生拙是真，洛滨来作逸民身。不知故国浮云改，且喜閒居爱日新。青史幸无讥巧宦，綵衣还复及熙春。举觞坤弟同斑白，此乐人生信绝伦。
腐儒·其一
作者：汪荣宝
朝代：清
体裁：七言律诗

腐儒狗曲漫讥诃，功令当年重甲科。一代宦途无捷径，百家学海有先河。衡门夜雨然麻读，萧寺秋风倚树哦。稽古殊荣谁不羡，词臣玉节听中和。
腐儒·其三
作者：汪荣宝
朝代：清
体裁：七言律诗

赫如日月乍经天，尘劫回头五百年。几辈枕中鸿宝在，一朝墙角短檠捐。俗儒干禄难为学，平世求才自有先。未必纵横胜帖括，后生且莫笑前贤。
腐儒·其二
作者：汪荣宝
朝代：清
体裁：七言律诗

环海今为大九州，远人长是庙堂忧。车船已听操全算，襟带还容据上游。此日闻鼙思将帅，平时赐帛等倡优。神州戮力谈何易，夷甫诸人不足谋。
舟至香港遇大风雨枕上有作寄罗总领事
作者：汪荣宝
朝代：清
体裁：七言律诗

匝月舟行稳似山，九秋风雨近乡关。海潮忽与新愁沸，鸥鸟难为昔梦閒。坐看万鳞成荡析，独凭一叶战潺湲。裁诗因寄南溟客，回望垂天不可攀。
芦湖富士倒影为箱根山中胜景顾甚不易见余以初冬来此寒雨方收行径犹湿放舟中流豁然开霁远峰在水上下若一徘徊瞻望喜而有作
作者：汪荣宝
朝代：清
体裁：七言律诗

乘兴芦湖放棹行，中流惊见雪峰晴。秋阴石廪腾空迥，霜晓珠宫照海明。浮世本来皆幻影，兹游真欲冠平生。蓬山无意搜灵药，且向沧浪一濯缨。
落花效二宋
作者：汪荣宝
朝代：清
体裁：七言律诗

西园晴绮烂重行，零乱燕支付断肠。洛浦惊鸿犹自舞，梁家坠马不成妆。铢衣委地仙无迹，锁骨成尘佛有香。莫向玄都重问讯，当年千树总斜阳。
虚窗
作者：汪荣宝
朝代：清
体裁：七言律诗

尽日虚窗山四围，雨馀落景转辉辉。疏林镫出连车过，平野铃喧放犊归。起陆龙蛇还自病，枪榆蜩鸴傥无讥。寒花政为重阳秀，谁共携壶问翠微。
蛰园牡丹限江韵·其一
作者：汪荣宝
朝代：清
体裁：七言律诗

洛园经岁锁雕窗，难得归人倒玉缸。压径浓姿先致蝶，倚栏倩影不惊尨。春心还与花争发，国色能令酒自降。漫向天骄矜北胜，夕烽闻遍牡丹江。
蛰园牡丹限江韵·其二
作者：汪荣宝
朝代：清
体裁：七言律诗

姚黄欧碧总无双，点缀池台小石淙。富贵几家仍旧泽，清平何日更新腔。胭脂画出羞凡笔，璎珞装成妙佛幢。欲为朝云写花叶，自怜诗陋不成邦。
西伯利道中
作者：汪荣宝
朝代：清
体裁：七言律诗

金椎万里控神皋，绝漠惟惊凿空劳。独往真成追落日，适来可得止奔涛。平湖夜受寒星阔，连岭春兼霁雪高。回首齐州空九点，玉杯谁共醉蒲陶。
西山
作者：汪荣宝
朝代：清
体裁：七言绝句

绝域看山翠满衣，梦魂却傍此山飞。春风吹我来潭柘，万壑千岩是落晖。
西蕃
作者：汪荣宝
朝代：清
体裁：五言律诗

南粤闻投甲，西蕃报举烽。攻心巴蜀阻，摇足准回从。国讨终难废，军储孰与供。忧来不能寐，危砌乱鸣蛩。
西行道中
作者：汪荣宝
朝代：清
体裁：七言律诗

胡沙飞处尽尧封，回首齐烟几万重。风急宋都犹有鹢，云迷楚县本非龙。匡时独叹荀文若，适野仍惭邴曼容。行尽千山更惆怅，中原闻已遍传烽。
观耕
作者：汪荣宝
朝代：清
体裁：七言律诗

新雨郊原足一犁，春耕无间亩东西。平芜被路牛行健，杂树成阴鸟坐低。儒效已虚惭学稼，机心渐息悟为畦。何时却买村南舍，准拟烟锄手自携。
观象台
作者：汪荣宝
朝代：清
体裁：七言律诗

曾识灵台旧六仪，畴官深妙孰能窥。千年浑盖归陶铸，一代机衡有转移。对阙尚怜金爵迥，观天频讶玉绳欹。鸿都漆简同零落，露冷荒阶泪重垂。
许侍郎哀词·其一
作者：汪荣宝
朝代：清
体裁：五言律诗

犯难知无幸，捐躯亦自伤。平生有语默，此举系存亡。板荡归天道，贞艰作士常。朝衣碧血在，百世有馀芳。
许侍郎哀词·其三
作者：汪荣宝
朝代：清
体裁：五言律诗

谬以文章契，都忘年辈辽。情澜清不竭，天路迥相要。小别成长往，孤根励后凋。秋风正凄厉，忍问浙江潮。
许侍郎哀词·其二
作者：汪荣宝
朝代：清
体裁：五言律诗

海水群飞急，云霄片羽寒。万方馀涕泪，一疏竭心肝。谁灭周京燎，先零楚国兰。夕烽传虏入，抉目定愁看。
诣阙
作者：汪荣宝
朝代：清
体裁：七言律诗

风雨单车赋北征，长安棋局又纵横。诸贤门户空元祐，百辈衣冠竟广明。过阙惊雷催转毂，登楼落日照屯营。升平犹有梨园曲，依旧当年法部声。
读王莽传
作者：汪荣宝
朝代：清
体裁：七言律诗

诸儒齐贺三雍起，列辟新观四海成。符命自然归大麓，勤劳不觉过阿衡。杜门周党虚高节，投阁杨雄有颂声。玉玺未封威斗坼，关东铜马更纵横。
赠严几道
作者：汪荣宝
朝代：清
体裁：七言律诗

稷下于今孰老师，共惊祭酒鬓如丝。著书颇道天人际，作赋还逢板荡时。几辈操矛矜创获，百年炳烛付覃思。兰陵有酒堪娱老，何用商山问紫芝。
赠岳辟疆
作者：汪荣宝
朝代：清
体裁：七言律诗

胸有阴符不议兵，十年沧海二毛生。早闻国史传勋伐，空使天骄识姓名。绝岛孤槎同俯仰，中原万马自纵横。一尊春酒为君寿，且看榑桑旭彩晴。
赠德川家达上公
作者：汪荣宝
朝代：清
体裁：五言律诗

茂绪承三五，昌期会戊辰。天怜君子国，世有老成人。祖德旂常旧，卿谋竹帛新。我来抚嘉树，不厌赋诗频。
赠江叔海二首·其一
作者：汪荣宝
朝代：清
体裁：七言律诗

劝学当时寮采同，早随乔孟接清风。青衿城阙怜今日，白发江湖念此翁。自哂玄黄如病马，遥知寥廓有冥鸿。升堂容许陪巾屦，忆事怀人语未穷。
赠江叔海二首·其二
作者：汪荣宝
朝代：清
体裁：七言律诗

蓬莱回望太行高，岁晚相思正郁陶。北向云山皆弟子，东渐文物在儿曹。开尊菊畔身长健，吹笛榕阴气自豪。我亦诵诗嗟未达，服公精义过韩毛。
赠胡紫腴
作者：汪荣宝
朝代：清
体裁：七言律诗

太源山色隔江青，百里同瞻处士星。早岁鸿文归丽则，晚年高致极沈冥。公卿问字回华毂，子弟书名在御屏。问说鹿车能共挽，白头莱妇德齐馨。
赠谭建丞
作者：汪荣宝
朝代：清
体裁：七言绝句

平生庳论无惊俗，岁晚逢君益起予。道术正为天下裂，且求仁义作蘧庐。
赠贯道
作者：汪荣宝
朝代：清
体裁：七言律诗

九州迫隘欲何之，物外聊为汗漫期。沧海愁心兼日远，蓬山高咏入秋悲。兴来斗酒犹能办，宴罢篱花正及时。极目苍旻纤繄净，霜翰一举未嫌迟。
赠邢次徵
作者：汪荣宝
朝代：清
体裁：七言律诗

王迹当年起沈辽，山川閒气未全消。试从云壑搜肥遁，犹有霜松见后凋。老子未妨卧风月，诸郎都已在烟霄。何当共踏巫闾顶，一酌沧溟把斗杓。
赠郭春榆宗伯二首·其一
作者：汪荣宝
朝代：清
体裁：七言律诗

谠议当时动九天，表忠崇德万人传。横流失楫难为济，夜壑寻舟孰与迁。作史颇伤元祐事，褊诗空署义熙年。即今岁晏双松在，傲雪淩霜自竞妍。
赠郭春榆宗伯二首·其二
作者：汪荣宝
朝代：清
体裁：七言律诗

密记金銮事未忘，掖垣花影有斜阳。仙舟独往希逢李，秋水时来且注庄。逐日孤怀馀一集，掞天盛藻付诸郎。晚来汐社饶吟侣，共对金英一举觞。
赠陈小庄
作者：汪荣宝
朝代：清
体裁：七言律诗

曾识潜郎及盛年，重逢燕市见华颠。愁予空著思玄赋，输尔先成劝学篇。浊酒自倾忘昼永，虚舟相对羡天全。他时稷下论儒雅，祭酒应须属此贤。
赵拙存出示曾俟园画申江送别图有重伯题诗感赋二首·其一
作者：汪荣宝
朝代：清
体裁：七言绝句

正是江南百草芳，海天西顾思茫茫。扁舟忽载鸱夷至，同上山楼看夕阳。
赵拙存出示曾俟园画申江送别图有重伯题诗感赋二首·其二
作者：汪荣宝
朝代：清
体裁：七言绝句

磊落平生识楚才，二曾风义最堪怀。无端海外观双绝，如坐天心阁上来。
过平和宫
作者：汪荣宝
朝代：清
体裁：五言律诗

金碧壮嵯峨，新宫晚再过。万方惟战伐，一室自平和。画綵穷飞动，尊彝足网罗。华胥应不远，无梦欲如何。
过杨叔峤故居
作者：汪荣宝
朝代：清
体裁：七言律诗

谁记津桥夜雨痕，秋风来吊蜀鹃魂。杨雄何意丹吾毂，江谧无端白汝门。朽骨已随新法尽，匡床尚有谏书存。若凭成败推兴废，甘露当年未足论。
过王侃叔墓
作者：汪荣宝
朝代：清
体裁：七言绝句

去年伫我驿楼前，山色青青到鬓边。今日夕阳丛冢里，数行番字认君阡。
送田自芸南归·其一
作者：汪荣宝
朝代：清
体裁：七言律诗

岁尽卢沟雪似棉，归人裘敝粟生肩。忧天心事馀三宿，惊世文章悔十年。努力清时须守默，平居故国且思玄。台城无限将舒柳，正向春风待客船。
送田自芸南归·其二
作者：汪荣宝
朝代：清
体裁：七言律诗

寥廓高翔不可罗，池隍踯躅欲如何。素衣渐觉京尘重，锦瑟空怜楚雨多。白首论交心似月，青灯惜别泪为河。何时同醉钟山下，濯足江流一放歌。
送赵芷生御史罢归·其一
作者：汪荣宝
朝代：清
体裁：七言律诗

海水群飞白日倾，高邱晚望使心惊。浊醪一石难成醉，雄剑中宵忽有声。虎豹自依天咫尺，蕙兰宁怯岁峥嵘。长吟径渡桑乾去，万树鸣蜩送子行。
送赵芷生御史罢归·其二
作者：汪荣宝
朝代：清
体裁：七言律诗

縆瑟高堂曲未同，明灯离席思难穷。岂期并世闻鸣鸟，长遣行人惜逝骢。宣室觚棱飘落日，洞庭木叶动秋风。天书早晚思遗直，何处山幽问桂丛。
送马君武归国二首·其一
作者：汪荣宝
朝代：清
体裁：五言律诗

昔别是何日，重逢及此辰。可怜谈虎客，来作饭牛人。风雨骞腾意，乾坤战伐尘。伤离素无泪，为汝一沾巾。
送马君武归国二首·其二
作者：汪荣宝
朝代：清
体裁：五言律诗

语默平时异，安危此日同。十年不羁马，万里欲归鸿。舍鲁真安适，谋秦必近攻。吾侪幸不死，且莫泣为戎。
遗经
作者：汪荣宝
朝代：清
体裁：七言律诗

凤石斋前梅数枝，小年佔毕共群儿。每依庭树量身长，默数窗棂志晷移。节日偶寻山寺塔，夕阳时抚庙堂碑。飘流卅载成华发，重展遗经费泪垂。
遣闷
作者：汪荣宝
朝代：清
体裁：七言律诗

虚庭危叶已辞柯，渺渺平湖晚始波。落枕寒松秋淅沥，窥窗远岫雪嵯峨。黄金欲共流年尽，青史真成朽骨多。试展屏风寻美睡，鼾腾邻榻复如何。
释戡有故宫看花三用江韵之作亦用此韵和之
作者：汪荣宝
朝代：清
体裁：七言律诗

诗来如听足音跫，笔健真疑鼎可扛。岂有闲情赋桃李，定知骚思托兰茳。城春已许联吟辔，水暖还期共钓艭。欲谢尘鞿犹未得，沈冥我愧鹿门庞。
释戡见示重阳独游琼岛之作次韵代柬
作者：汪荣宝
朝代：清
体裁：七言律诗

帝京景物剩斜阳，归客凭高意惨伤。夕殿云埋金爵黯，秋池风动石鲸凉。冥搜足可遗尘事，临睨终应恋旧乡。兴罢不嫌霜菊晚，灯前来共酒盈觞。
重有感·其一
作者：汪荣宝
朝代：清
体裁：七言律诗

草堂万木长风烟，高卧南溟几岁年。刘向传经无百两，牟长著录过三千。连鸡战国纵横局，乘马兵书甲乙篇。从此燕齐迂怪士，颇闻扼腕道神仙。
重有感·其七
作者：汪荣宝
朝代：清
体裁：七言律诗

觚棱回首日西曛，哀痛天书不忍闻。自是桐宫甘罪己，何曾丹穴苦熏君。银珰夜宴开东閤，铁骑朝蒐集北军。定策殊勋谁第一，青袍御史气干云。
重有感·其三
作者：汪荣宝
朝代：清
体裁：七言律诗

边尘夕黯海波遒，鸣毂徒增圣主忧。霸越奇材思范蠡，新周经术得何休。升车慷慨倾三辅，倒屣逢迎遍五侯。问说孔公能荐士，云霄一鹗好横秋。
重有感·其九
作者：汪荣宝
朝代：清
体裁：七言律诗

斩关空复破卢罂，身有灵符辟五兵。即夜珠襦临武帐，平明玉貌去围城。甘泉豹尾萦魂梦，沧海鸱夷变姓名。緤马阆风应反顾，高邱无女涕纵横。
重有感·其二
作者：汪荣宝
朝代：清
体裁：七言律诗

莽莽神州有夕阴，萧萧漆室自悲吟。竹林坠简标师说，桑落凄辰得霸心。适野已知吾道绌，叩天不识帝阍深。当关莫恨妨清梦，风雨鸣鸡识此音。
重有感·其五
作者：汪荣宝
朝代：清
体裁：七言律诗

天路新标进善旌，四星高傍帝车明。宝书重叠归天禄，讲幄深严辟迩英。象法喜瞻金布甲，龟符惊失大横庚。汉朝自有家人语，安用春秋致太平。
重有感·其八
作者：汪荣宝
朝代：清
体裁：七言律诗

十五句圜夜动摇，绣衣逐捕隶兵骄。杜周刀笔须深刻，陶侃戎衣竟寂寥。坐见刊章收北寺，虚闻对簿就东朝。弋人岂得忘矰缴，尚有冥鸿在九霄。
重有感·其六
作者：汪荣宝
朝代：清
体裁：七言律诗

倦向瑶池听八琅，炉烟扇影不曾忘。金根归驾秋传讯，玉检灵书夜作芒。重起甘龙论要道，急徵扁鹊进神方。水衡新奏云斤技，未许寒鸦度苑墙。
重有感·其十
作者：汪荣宝
朝代：清
体裁：七言律诗

柏台秋气夜凝霜，白首同归事可伤。黄犬旧游迷上蔡，碧鸡霸业黯陈仓。敢寻韩客论孤愤，私托湘累续九章。青史他年有公论，诗成未许下雌黄。
重有感·其四
作者：汪荣宝
朝代：清
体裁：七言律诗

风送珂声近玉除，日移花影上华裾。屡闻贾谊叨前席，更许刘安进外书。反袂伤麟良可已，持刀咒虎定何如。孤芳祗恐经秋歇，多种江蓠与揭车。
重游罗家诺晚步逆旅园林偶成
作者：汪荣宝
朝代：清
体裁：五言律诗

萧疏碧阴下，日暮此重来。光景犹能写，流波不可回。佩声沈密竹，履迹黯深苔。惟有遥山翠，冲寒尚作堆。
重经泰陵
作者：汪荣宝
朝代：清
体裁：七言绝句

龙鼎幽宫静翠微，昔年曾见五云飞。茂陵松柏犹如旧，岁暮重来雪满衣。
金鳌玉蝀
作者：汪荣宝
朝代：清
体裁：七言律诗

晓日轻笼叠翠凉，晴波倒映偃虹长。已容驰道驱车过，犹禁神山隔水望。玉宇依然天上下，金堤横绝海中央。秋风不省申宫意，更捲惊蓬入苑墙。
长崎·其一
作者：汪荣宝
朝代：清
体裁：七言律诗

蓬莱清浅未扬尘，来看扶桑曙彩新。世外曾闻君子国，天涯宁见太平人。畏从逢掖谈遗事，且覛鸱夷醉好春。肠断平壶十万众，犹疑渔火是青燐。
长崎·其二
作者：汪荣宝
朝代：清
体裁：七言律诗

星洲数点现冥濛，喜见仙楼处处同。遗舄已无朱舜水，残碑尚有郑成功。于今一水真衣带，请为群贤赋角弓。回首天西日没处，沧波犹作万麟红。
闻仲云将东归次前韵为别
作者：汪荣宝
朝代：清
体裁：七言律诗

仲子清才世所稀，早年射策历金扉。端居苦著思玄赋，绝国来披短后衣。一笑鹓雏真见吓，终然龙性不容鞿。版舆乐事胜南面，谁道潘生拙宦非。
闻子函纳姬戏赠
作者：汪荣宝
朝代：清
体裁：七言律诗

天上书来雁足轻，闻君新构翠巢成。自迎桃叶移舟稳，恰对榴花濯锦明。蝶梦漫惊庄叟醒，凤毛会向谢家生。白头尚有文君约，记取金徽万种情。
闻廖叙畴说山海经赋赠二首·其一
作者：汪荣宝
朝代：清
体裁：七言律诗

宝鼎瑶图冷劫灰，古文空起小儒猜。户庭八极逢今日，囊括群流见此才。两戒山河杯底合，千年云雾卷中开。直令郭璞惊无极，更费陶潜读百回。
闻廖叙畴说山海经赋赠二首·其二
作者：汪荣宝
朝代：清
体裁：七言律诗

东鳞西爪现蝹蜿，不碍惊澜舌底翻。邹衍昔闻大瀛海，张骞今过小昆崙。疏通知远本经术，芒忽何之空寓言。可惜杨云终寂寞，无因载酒与同论。
闻歌
作者：汪荣宝
朝代：清
体裁：七言律诗

萧条汉曲亡朱鹭，宛转吴歌采白鸠。岂有杜夔知雅乐，漫劳王豹进清讴。江南愁唱家山破，代北凄闻玉树秋。可惜管弦犹未被，中原真见海横流。
闻阿根廷大雪戏书
作者：汪荣宝
朝代：清
体裁：七言绝句

山中小住欲忘年，桑海朝朝自变迁。见说炎风成朔雪，黑头那得不华颠。
阵钟山芹泽氏别庄
作者：汪荣宝
朝代：清
体裁：七言律诗

累叶貙罴一战收，勋名长与此山留。谁知邻客寻遗躅，亦借岩扉决霸谋。树木有人能爱惜，海天招我共遨游。英雄割据今何在，戍垒空馀藓石秋。
陆子兴为其尊人云峰先生营葬京师阜成门外既成求为刻石之词作此与之
作者：汪荣宝
朝代：清
体裁：古风

神州迫崦嵫，江介莽烟尘。卜居穷瞻眺，求野纡诹询。悲君妥邱垄，复此多苦辛。西匠与营度，北堂为开陈。铭椁启新兆，嵌碑存故真。湔祓资象教，骖靳兼畴人。通玄既在望，勋卿若比邻。旧谷亦几没，陈根还复春。风木不可攀，舟壑庶无湮。宰树何葱郁，列表信纷纶。玄石有时泐，清芬与世新。愿然斯有子，大哉在宁亲。
陈王
作者：汪荣宝
朝代：清
体裁：七言绝句

朝罢承明赋洛神，高邱反顾涕沾巾。君王自有芳兰恨，却被人疑作感甄。
除夕
作者：汪荣宝
朝代：清
体裁：七言律诗

一线才添岁已阑，蓱齑聊复当春盘。斋虚香篆凝云久，院静松涛挟雪寒。结习未随人事改，劳生行似漏声残。明朝一抹蓉峰彩，且作西山曙色看。
除夕寄黄黎雍哈尔宾即次其韵
作者：汪荣宝
朝代：清
体裁：七言律诗

客里流光尽可怜，偶逢残腊重凄然。风飘泉洌知何世，天动星回复此年。半亩荒园容小住，一庭积雪照无眠。朝来欲和阳春咏，心逐飞鸿到朔边。
集灵囿
作者：汪荣宝
朝代：清
体裁：七言律诗

西内当时起桂宫，崔嵬稍与帝居同。金縢天府殊勋在，花萼春城御气通。禁旅虎貔犹拱极，虚堂燕雀自惊风。临湖邸第差无恙，愁到残荷万柄红。
雨
作者：汪荣宝
朝代：清
体裁：五言律诗

抛枕闻残霤，开轩失远山。数家春树里，一径晓云閒。泉响弦逾咽，花明昼转殷。故园烟柳色，浓碧政堪攀。
雨后
作者：汪荣宝
朝代：清
体裁：七言绝句

一夜檐声带漏听，平明凉雾尚穿棂。莫嫌花事匆匆了，换得新阴绿满庭。
雨后集玉木氏青山寓屋风月双清室席上次韵主人二首·其一
作者：汪荣宝
朝代：清
体裁：七言律诗

招携佳客趁新晴，野服宁知黻佩荣。寒尽杂花齐烂缦，诗成老笔最峥嵘。倾壶不觉留春久，秉烛犹能替月明。自是地偏心更远，幽居真合署双清。
雨后集玉木氏青山寓屋风月双清室席上次韵主人二首·其二
作者：汪荣宝
朝代：清
体裁：七言律诗

捲帘山翠映轩庭，坐对人怜鬓发星。万里未归沧海客，十年已负草堂灵。雨馀斜日还成彩，烧后平郊又放青。更上重楼看云物，荡胸能使宿酲醒。
雨窗次韵释戡二首·其一
作者：汪荣宝
朝代：清
体裁：七言律诗

新滩作势殷成雷，晚岫窥人翠尚堆。落木自增秋士感，淩云重见故人才。梦华欲录还无迹，烧劫难寻只有灰。却忆景山双栝在，载醪忍过旧池台。
雨窗次韵释戡二首·其二
作者：汪荣宝
朝代：清
体裁：七言律诗

不成远引逐宗雷，坐卧官书乱作堆。蹈海鲁连虚有誓，论都杜笃更无才。灯前霜鬓知难绿，酒畔春心惜未灰。晞发闻君歌慷慨，相期留泪向西台。
雪人
作者：汪荣宝
朝代：清
体裁：古风

清梦蘧然觉，寒光入虚牗。开门雪满园，万象荡无垢。儿女忽来集，欢喜如得酒。谢彼咏絮才，试此抟土手。掇拾皆琼瑶，戕贼犹杞柳。绕指生方圆，冥心忘妍丑。未妨凿浑沌，且用为刍狗。一客独踞肆，体硕颜甚厚。自谓磐石安，便与乔松友。已复失肩背，那能辨跟肘。意态倾当时，傲倪亦不久。昭昭白日出，零落汝何有。
雪和君直·其一
作者：汪荣宝
朝代：清
体裁：五言律诗

不捲锦步障，仍飞白玉花。云通梁苑路，鹤满令威家。窗回侵镫冷，苔荒任径斜。钿辕开道入，路隘岂容车。
雪和君直·其七
作者：汪荣宝
朝代：清
体裁：五言律诗

轻幰长无道，寒花更不香。埽掠走马路，狼藉斗鸡场。月色来侵幌，池光忽隐墙。此时倾贺酒，先入读书堂。
雪和君直·其三
作者：汪荣宝
朝代：清
体裁：五言律诗

即席回弥久，卷帘看已迷。未谢柳絮疾，起视雁行低。鹤怨朝还望，乌惊始独栖。清规无以况，画得不端倪。
雪和君直·其二
作者：汪荣宝
朝代：清
体裁：五言律诗

急景忽云暮，低云只有阴。几时逢雁足，所得是花心。密竹沈虚籁，老松逾百寻。凭栏明日意，何处玉山岑。
雪和君直·其五
作者：汪荣宝
朝代：清
体裁：五言律诗

银箭耿寒漏，青楼扑酒旗。并应伤皎洁，常欲傍清羸。珠玉终相类，川原亦几移。为谁开捷径，又到埽门时。
雪和君直·其八
作者：汪荣宝
朝代：清
体裁：五言律诗

岭霁岚光坼，沟横夕照和。才闻飘迥路，还自托微波。皎洁终无倦，潺湲奈尔何。归舟天外有，望国阙嵯峨。
雪和君直·其六
作者：汪荣宝
朝代：清
体裁：五言律诗

援少风多力，楼昏雨带容。绿筠遗粉箨，紫阁舞云松。窗下寻书细，桥南贳酒醲。寒梅最堪恨，花薄未成重。
雪和君直·其四
作者：汪荣宝
朝代：清
体裁：五言律诗

独夜三更月，穷阴四塞昏。锁门金了鸟，殢酒玉昆崙。客鬓行如此，幽芳谁与论。尊前见飘荡，叶叶复翻翻。
雷
作者：汪荣宝
朝代：清
体裁：五言律诗

浩荡风云际，须臾霹雳生。飞腾含泽气，远大作天声。直使群生畅，宁徒百里惊。徐徐敛馀怒，六合有新晴。
顾氏绍定井阑
作者：汪荣宝
朝代：清
体裁：七言律诗

梧花落尽藓痕新，历劫能完似有神。访旧泉踰杉渎冷，传家石比郁林珍。草堂闻已移居了，素绠期为负汲频。我正息机宜抱瓮，结茅何计得为邻。
颐和园
作者：汪荣宝
朝代：清
体裁：七言律诗

西郊山水富清华，十里垂杨辇路赊。凤幄云移春簇仗，龙舟烟动晚凝笳。金茎不落昆湖月，珠树长开阆苑花。今日佩壶园外过，寒林夕照自翻鸦。
题三井八郎右卫门城山庄图
作者：汪荣宝
朝代：清
体裁：七言律诗

欲访幽栖路屈盘，却从座上对烟峦。石梁踏月层峰断，草阁眠云列树攒。岳色晓连书幌白，海声秋沁酒杯寒。西园亦有遥山翠，何日虚窗拄笏看。
题同仁杂志呈内田康哉会长
作者：汪荣宝
朝代：清
体裁：七言律诗

江湖氛祲未全空，颠倒群生六气中。医国自怜虚恶石，善邻今喜拂仁风。灵山屡许仙槎近，浊世须令寿域同。被发缨冠宁得已，剜身乞脑定无穷。
题孙宋若女史画二十四孝
作者：汪荣宝
朝代：清
体裁：五言律诗

大笔谁濡染，三光此照临。森罗百史迹，直抉五经心。运会有升降，彝伦无古今。横流满天地，倚柱一长吟。
题孙希孟龙吟草
作者：汪荣宝
朝代：清
体裁：七言律诗

片玉昆山已不凡，倚天龙尾况巉巉。风流乡国徵红豆，春梦园林记绿杉。禾黍故宫愁驻马，蓬莱弱水快张帆。美人不惜纡金错，欲致英琼恨莫缄。
题孙高阳画鲁连先生高节书院图
作者：汪荣宝
朝代：清
体裁：五言律诗

千古两高节，郁盘为此山。危踪轻蹈海，浩气隘重关。纵笔成雄直，闻风起懦顽。何诗与刘赞，同照万峰閒。
题广雅堂诗集五首·其一
作者：汪荣宝
朝代：清
体裁：七言绝句

玉帐牙旗二十春，江湖违远属车尘。可怜白首朝天日，惊叹中兴有圣神。
题广雅堂诗集五首·其三
作者：汪荣宝
朝代：清
体裁：七言绝句

表微自喜多新意，读史偏难恕古人。好把嘉州一杯酒，讥诃屈宋到卿云。
题广雅堂诗集五首·其二
作者：汪荣宝
朝代：清
体裁：七言绝句

早年意气盛龙骧，阙下重来葵麦荒。治术不言言学术，谁知戎首是公羊。
题广雅堂诗集五首·其五
作者：汪荣宝
朝代：清
体裁：七言绝句

白头苦费调停策，血泪悽吟讽谕诗。门户化除非易事，君臣遇合信难期。
题广雅堂诗集五首·其四
作者：汪荣宝
朝代：清
体裁：七言绝句

百岁恩仇晚细论，贞元朝士几人存。孽缘到死犹难解，空费青门别泪痕。
题式之所藏曲园手写诗
作者：汪荣宝
朝代：清
体裁：古风

垂老得归卧，冥心誓养拙。幽居畏轮鞅，不废长者辙。章侯夙好我，忘年肯折节。陵谷中屡更，江海成久别。岁暮此来同，倾襟互怡悦。示我经师札，字字尽冰雪。俞楼天下望，束发闻绪说。雷同吾岂敢，山高心所折。公虽遘季世，冠冕幸未裂。悲哉秋怀诗，三复气为结。祈死竟获死，天意保明哲。吾侪生稍迟，遂见国维决。距诐亦有愿，守默窃扪舌。绝尘不可追，跬步哀跛鳖。
题张雪扬秣陵纪游长卷·其一
作者：汪荣宝
朝代：清
体裁：七言绝句

槐堂下笔妙当时，死后何人得似之。郁勃纵横惊见此，敢疑弟子不如师。
题张雪扬秣陵纪游长卷·其二
作者：汪荣宝
朝代：清
体裁：七言绝句

卅年不见秣陵秋，今日看图似旧游。携酒海山同极目，更烦乘兴画沧洲。
题支那时报
作者：汪荣宝
朝代：清
体裁：七言绝句

木落遥知故国秋，长安棋劫不胜愁。蓬山无限閒评客，风雨淩沧看未休。
题曹靖陶看云楼觅句图二首·其一
作者：汪荣宝
朝代：清
体裁：五言律诗

沧海生岚气，高楼俯夕阴。科头谁独坐，袖手此长吟。动墨成苍莽，凭阑变古今。何时取肤寸，终与世为霖。
题曹靖陶看云楼觅句图二首·其二
作者：汪荣宝
朝代：清
体裁：五言律诗

落日一回首，江南春草初。四方须猛士，故国且平居。遗我双红豆，将之尺素书。化龙知有意，追逐定何如。
题杨味云重修锡山贯华阁图
作者：汪荣宝
朝代：清
体裁：古风

霜天埽出青芙蓉，云涛翻动千虬龙。林虚涧幽不知处，中有楼阁刚三重。幅巾二客笑相视，鬓丝禅榻皆机锋。推琴掩卷万籁寂，但闻流水声淙淙。海壖七月苦烝溽，对此何异抱冰玉。只疑此境非尘寰，不知元在故山曲。九峰杳霭澄江南，高秋日日腾烟岚。苍崖深处人不到，负岩临谷标孤龛。落叶满山听似雨，旧是梁汾栖隐所。北客南来共月明，水天一夕清如许。侧帽乘风去不回，空桑此地同飞灰。山僧指点旧游处，百年履迹荒苍苔。异代何人领鸳社，味云词笔今健者。卅年京国走缁尘，梦回依旧书岩下。香界来煮松苓泉，门前积翠还中天。寄沤缩手写不得，独辟幽径寻寒烟。风廊露槛侵云起，落日川原见百里。扶藜试上最高层，持比画图得谁似。仙踪缥眇不可希，清风髣髴生岩扉。寒泉秋菊足嘉荐，合有笙鹤时来归。微雨潇潇响林薄，云卧此中真不恶。只愁四海要为霖，未许垂天专一壑。闻道江乡兵小休，我亦倦作淩沧游。何当从子丹梯上，同听松风万壑秋。
题章一山文集
作者：汪荣宝
朝代：清
体裁：七言律诗

朴学瑰辞两擅场，汉朝师法未全亡。冥冥沧海狂无极，落落寒花淡自香。岂意永嘉闻正始，还看训篹过凡将。海隅他日徵文献，那数君家思绮堂。
题袁抱存韩庐茗话图
作者：汪荣宝
朝代：清
体裁：七言律诗

野服来过流水音，春旗重见旧华林。亭前竹柏如相语，门外烟波共此心。尽有寒云容豹隐，似闻落日起龙吟。一瓯蟹眼看无迹，回望西山晚翠深。
题陆丹林红树室时贤书画集
作者：汪荣宝
朝代：清
体裁：七言律诗

门前江汉日汤汤，几树霜枫一草堂。落落深交数环海，重重墨妙在匡床。炉香永昼清相对，樽酒平生淡未忘。乘兴傥浮书画舫，相期搜逸到扶桑。
题陶渊明采菊图
作者：汪荣宝
朝代：清
体裁：七言绝句

义熙甲子随斜照，江左衣冠付落沙。惟有篱头数枝菊，秋来常发去年花。
题黄黎雍千华覛句图·其一
作者：汪荣宝
朝代：清
体裁：七言绝句

旧京才子推秋岳，南国词人数季刚。虎步辽东惟有汝，三分天下是三黄。
题黄黎雍千华覛句图·其二
作者：汪荣宝
朝代：清
体裁：七言绝句

早年乘传巡辽海，闻说千华惜未游。能与此山增故实，一时佳句满沧洲。
风
作者：汪荣宝
朝代：清
体裁：五言律诗

山中气候异，四月转多风。原草翻波绿，林花洒雨红。传宣天籁远，埽荡夕氛空。我意同飞动，悠然悟化工。
飘风·其一
作者：汪荣宝
朝代：清
体裁：五言律诗

飘风满八极，吹雨入长安。阁道春旗湿，官街晓鼓寒。壑雷声隐隐，海雾气漫漫。跬步愁泥滑，方知行路难。
飘风·其二
作者：汪荣宝
朝代：清
体裁：五言律诗

十日闭门卧，严城秋令多。铜楼辉列炬，绣陌静鸣珂。市绝酒人饮，亭逢醉吏诃。藏舟应已固，休问夜如何。
饮韦斋桃花坞宅
作者：汪荣宝
朝代：清
体裁：七言律诗

五岁重经宝易堂，倾壶感子故情长。閒庭长得馀春在，宴坐真令百虑忘。往日市朝成一梦，明朝湖海复相望。思玄赋罢增惆怅，养拙还来老此乡。
饯柳屏赴官济南
作者：汪荣宝
朝代：清
体裁：七言律诗

携榼城南正绿阴，午风暂此共披襟。汉廷不用相如赋，鲁国端须宓子琴。百里栽花先得地，崇朝触石即为霖。明湖烟柳应无恙，休浣时能寄短吟。
香山
作者：汪荣宝
朝代：清
体裁：七言律诗

七月王城暑未收，莽苍暂适有新秋。稍怜积翠添朝爽，却恨鸣虫起暮愁。宿雨战碉荒径没，夕阳行殿坏题留。一庵亦拟西峰住，惆怅奔车不可休。
魏武和旭初
作者：汪荣宝
朝代：清
体裁：七言律诗

邺台遗恨付衣裘，铜雀风高妓吹休。贤子极宜知舜禹，君王微惜过伊周。至今龙战当涂骇，终古乌飞绕树愁。异日多情吴客至，空将清泪注漳流。
鹤见花月园主平冈广高于园内开第二次国际少年美术展览会亲来乞诗为题长句二首·其一
作者：汪荣宝
朝代：清
体裁：七言律诗

偶随落日访林邱，喜见名园万树秋。弹指须弥成历览，会心濠濮入冥搜。常时清景停花月，此夜文光接斗牛。不负地名呼鹤见，应须跨鹤日来游。
鹤见花月园主平冈广高于园内开第二次国际少年美术展览会亲来乞诗为题长句二首·其二
作者：汪荣宝
朝代：清
体裁：七言律诗

仙洲髦俊盛菁莪，宏奖何人兴最多。已辟烟霞资供养，更收鹣鲽与观摩。青松欲并珠林秀，碧沼仍分玉海波。羁客不知霜鬓满，犹随绿发此婆娑。
龙泉寺
作者：汪荣宝
朝代：清
体裁：七言律诗

笋舆徐度海棠沟，来访龙泉百尺湫。古榭老松陈羽葆，方塘寒玉戛鸣球。胸中尘垢聊兹净，槛外风烟忽我遒。落日一登香界望，苍然暮色不胜愁。
狂歌
作者：汪荣棠
朝代：清

鸡鸣声胶胶，拔剑起独舞。斫地歌慷慨，肝胆郁难吐。人寿祇百年，何庸徒自苦。两丸互西东，颠倒由元父。昼行而夜伏，块与群尸伍。我欲赴赤城，散发骑猛虎。咳唾昆仑巅，化作洗兵雨。
秋暮郊外
作者：汪荣棠
朝代：清

西风飒飒吹老晴，夕阳欲下寒鸦鸣。荒村烟瞑蟙䘃舞，牧竖倒跨牛背行。飞鸟随云瞥眼过，卧石蹲虎拦脚横。隔林忽送梵钟响，独立苍茫无限情。
酬遁翁
作者：汪荣棠
朝代：清

烈风荡白日，大野晶以苍。豺狼塞路隅，旌旆都仓皇。湖干有一士，冥若云鸿翔。大音声自希，短褐气自昌。朅来共尊酒，言简心弥长。赠我新诗篇，险语惊雷硠。久企郑公里，幸登元伯堂。数楹閟泉壑，四壁堆琳琅。杯酒话乾坤，檐花映深觞。君如泉在山，我如马脱缰。静躁虽各殊，共此肝与肠。愿为丰城剑，双飞入混茫。
龙亢幕斋初成
作者：汪荣棠
朝代：清

小筑茅斋芟绿芜，莳花垒石足清娱。当窗杨柳为屏障，绕屋溪山即画图。旧设药阑添鸭脚，新栽湘竹隐虾须。幽闲地僻无余事，一卷《南华》对茗炉。
柳梢青·春暮
作者：汪菊孙
朝代：清

过了清明，轻寒轻暖，春剩些些。花褪莺慵，苔浓蝶懒，闲掩窗纱。梦醒宝鼎烟斜。又柳外，红摇暮霞。怨杀东风，一年春事，都付杨花。
洞仙歌·题南湖华隐楼图
作者：汪菊孙
朝代：清

嫩寒三九，看玉梅微唾。记得徐娘旧庭宇。奈粉奁零落，香椀飘残，风乍紧，卷了半湖春去。翠楼人已渺，紫玉烟沉，暮雨朝云更何许。蜗蚀壁间题，邻笛悠扬，空惆怅、花前俊侣。剩几树、衰杨乱啼鸦，忍卷里重寻，相思千缕。
洞仙歌·题南湖华隐楼图
作者：汪菊孙
朝代：清
体裁：词

嫩寒三九，看玉梅微唾。记得徐娘旧庭宇。奈粉奁零落，香碗飘残，风乍紧，卷了半湖春去。翠楼人已渺，紫玉烟沉，暮雨朝云更何许。蜗蚀壁间题，邻笛悠扬，空惆怅、花前俊侣。剩几树、衰杨乱啼鸦，忍卷里重寻，相思千缕。
玉连环·题画梅楼图
作者：汪菊孙
朝代：清

定是瑶台降也。者般潇洒。分明昨夜梦罗浮，自向窗前写。几曲阑干低亚。鸭炉香灺。侍儿休要触帘旌，看翠羽、双飞下。
菩萨蛮·纳凉
作者：汪菊孙
朝代：清

黄昏雨过流云急。寻凉闲凭雕栏立。呼婢卷帘看。池荷香未残。闲庭蝉罢唱。月照梧桐上。花外数流萤。晚风团扇轻。
金缕曲
作者：汪菊孙
朝代：清

咏絮闺中秀。记三珠、高堂亲付，上头时候。双股珑璁寒灯里，常伴深宵刺绣。早共诩、秦徐嘉耦。闽峤滇池千万里，忽吠蓝风猛鲸鲵吼。重有恨，忍回首。飞蓬镜里容消瘦。怪无端、燕归何处，伤心如疚。仿佛梦魂寻亲去，坠向洲前曾否。叹笔砚疏来已久。一字吟成和一泪，想行行点点沾衣透。宝此卷，等琼玖。
失题
作者：汪藻
朝代：清

我生痛不辰，尘网苦相缚。壮岁赋归田，未占林泉福。夜警蚩尤旗，昼闻山崩谷。寇氛日又逼，东南尽茶毒。避乡非惜命，污秽不忍触。此身长逝矣，无玷喻白玉。夜梦在天灵，谓予挈汝去。去去还太清，勿复萦愁绪。半百非云夭，霜鬓况如许。我慕鲁仲连，蹈死东海处。一死足报国，情魔扰何苦。尔生各有命，我自得我所。
失题·其一
作者：汪藻
朝代：清

我生痛不辰，尘网苦相缚。壮岁赋归田，未占林泉福。夜警蚩尤旗，昼闻山崩谷。寇氛日又逼，东南尽茶毒。避乡非惜命，污秽不忍触。此身长逝矣，无玷喻白玉。
失题·其二
作者：汪藻
朝代：清

夜梦在天灵，谓予挈汝去。去去还太清，勿复萦愁绪。半百非云夭，霜鬓况如许。我慕鲁仲连，蹈死东海处。一死足报国，情魔扰何苦。尔生各有命，我自得我所。
寒夜
作者：汪藻
朝代：清

鸦翻夜色一林枯，自放重帘拥兽炉。酒罢检书销画烛，更阑觅句数铜壶。松声警枕风逾怒，梅影横窗月不孤。料得金台乡思里，也随清梦到澄湖。
浣溪沙
作者：汪蘅
朝代：清

低掩银屏护水仙。夜深明月到窗前。姮娥心事没人怜。欲堕灯如红豆小，未灰心比绿梅酸。避愁不敢画眉弯。
浣溪沙
作者：汪蘅
朝代：清

唾碧衫娇腻泪痕。衍波笺赠咏花人。心头滋味剩酸辛。闷倚玉栏思甚事，祗因春去易销魂。夕阳红上画罗裙。
时会
作者：汪蛟
朝代：清
体裁：古风

史氏多饶舌，摭拾败与成。逢时或中才，失志每豪英。姊稗占土膏，差强不熟粳。镈镛置不考，翻逊瓦釜鸣。桓荣遭汉盛，曲谨有能名。贺循遘衰晋，贤良终见轻。所以逃虚子，羞与造物争。江淹惜敬通，恨赋空不平。
七夕
作者：汪衡
朝代：清

明河漾金波，令节双星渡。那堪一岁愁，尽向经宵诉。东方色荧荧，离情复如故。犹胜远游人，空闺泣朝暮。
渔灯
作者：汪衡
朝代：清

月落空江露气浮，芦花深处宿渔舟。寒灯映水繁星乱，夜半潮回带影流。
金陵怀古
作者：汪衡
朝代：清
体裁：七言律诗

龙盘虎踞石头城，半壁雄图水上萍。故苑只余芳草绿，六朝犹剩老松青。锁江铁断波长逝，埋地金消气失灵。抚景正生前代感，西风吹雨湿新亭。
示外子
作者：汪观定
朝代：清
体裁：七言绝句

法法缘成法法空，个中消息有谁通。寂光常照如如佛，唤作如如又一重。
答妙参禅师
作者：汪观定
朝代：清
体裁：七言绝句

淡云纤月意茫茫，识得灵机机已忘。父母未生前面目，石人解语费思量。
挽张之洞联
作者：汪诒书
朝代：清
体裁：联

身辅冲主，心系先君，忧国成劳，半夜大星凋汉相；出督廿年，入枢三载，遗疏重读，九州齐泪哭温公。
乱定宅中秋海棠犹存一株内子编篱护之因作
作者：汪起铎
朝代：清
体裁：七言绝句

编芦劳汝护秋英，独艳闲阶慰我情。留与黄花为近侍，高风远慕女渊明。
过小孤山
作者：汪起铎
朝代：清
体裁：七言绝句

夕阳明媚映涟漪，舟子中流打桨迟。不觉风波浑忘却，小姑临镜晚妆时。
送刘南庐归闽中
作者：汪超宁
朝代：清
体裁：五言律诗

正好商风雅，何堪一棹归。旅怀先晓雁，乡梦入斜晖。月上寒林迥，天空野水围。遥知富春阁，落叶共帆飞。
关山行
作者：汪轫
朝代：清

关山秋草风萧瑟，戍角悲笳听不得。月照征人望远心，霜吹暮马苍黄色。黄云黯黯没金微，万里无人一雁飞。故乡此夜寒砧泪，尽入沙场战士衣。
古意
作者：汪轫
朝代：清

朝阳入洞房，春气吹花暖。一心托明镜，照人光不满。三岁刺双鸾，神态尽委婉。宁辞针线劳，而使华翎短。江南秋月多，江北秋风早。不悲秋夜寒，独悲客心老。昨夜梦魂中，见君颜色好。妾本薄命人，憔悴安足道。
古意·其一
作者：汪轫
朝代：清

朝阳入洞房，春气吹花暖。一心托明镜，照人光不满。三岁刺双鸾，神态尽委婉。宁辞针线劳，而使华翎短。
古意·其二
作者：汪轫
朝代：清

江南秋月多，江北秋风早。不悲秋夜寒，独悲客心老。昨夜梦魂中，见君颜色好。妾本薄命人，憔悴安足道。
斯园留别雷东甫正甫
作者：汪轫
朝代：清

鸡黍乐高会，行人多远思。策车当此别，前路复何之。涧水有归日，山云无尽时。板桥难竟度，心在绿杨枝。君歌《梁甫吟》，忽感别离心。客子雨中望，春山云外深。前村生野水，远树息飞禽。欲去还回首，相期是德音。
斯园留别雷东甫正甫·其一
作者：汪轫
朝代：清

鸡黍乐高会，行人多远思。策车当此别，前路复何之。涧水有归日，山云无尽时。板桥难竟度，心在绿杨枝。
斯园留别雷东甫正甫·其二
作者：汪轫
朝代：清

君歌《梁甫吟》，忽感别离心。客子雨中望，春山云外深。前村生野水，远树息飞禽。欲去还回首，相期是德音。
湘灵曲和子载韵
作者：汪轫
朝代：清

湘娥一夕泪，化作千年雨。风吹洞庭秋，月照香兰语。渺渺白波生，神弦咽灵绪。玄鹤立青松，高唳刷癯羽。苍梧起素云，帝子游何许。夜夜鼓瑟声，愁杀江头女。
调琴引
作者：汪轫
朝代：清

玉虫光薄钗头冷，秋雨秋风弦上紧。十指踌躇凤不飞，蟪蛄声咽芙蓉醒。金徽无语歌未稳，相思满镜凋铅粉。暮云寒破出高庭，五更一树秋红陨。
寓斋联
作者：汪辉祖
朝代：清
体裁：联

苦心未必天终负；辣手须防人不堪。
昔有诗二章示二子
作者：汪辉祖
朝代：清

昔有两间屋，晨昕西夕照。长夏苦炎威，炊烟杂茶灶。我依二母居，一经课后效。床前书几陈，蛟蚋常缭绕。摊书纺车旁，形影互相吊。庭闱乐复乐，宽窄那计较。即今扩新居，高爽向南曜。虽殊广厦观，幸免偪仄诮。是处可延伫，堂随所到。谁云热难避，废书日坐啸。古贤容膝安，努力事仇校。昔有一束书，无多手泽在。雒诵功易殚，文章溯流派。一瓻偶借人，何处得津逮。勤勤克期钞，腕脱敢云惫。一隅以三反，周行问向背。摧摩颛且精，幸邀葑菲采。即今万牙签，经史颇萃荟。余力罗百家，编辑及细碎。爱博情转疏，读多不求解。譬如宝山回，空手徒自慨。古贤惜分阴，青春可能再。
昔有诗二章示二子·其一
作者：汪辉祖
朝代：清
体裁：古风

昔有两间屋，晨昕西夕照。长夏苦炎威，炊烟杂茶灶。我依二母居，一经课后效。床前书几陈，蛟蚋常缭绕。摊书纺车旁，形影互相吊。庭闱乐复乐，宽窄那计较。即今扩新居，高爽向南曜。虽殊广厦观，幸免偪仄诮。是处可延伫，堂簃随所到。谁云热难避，废书日坐啸。古贤容膝安，努力事仇校。
昔有诗二章示二子·其一
作者：汪辉祖
朝代：清

昔有两间屋，晨昕西夕照。长夏苦炎威，炊烟杂茶灶。我依二母居，一经课后效。床前书几陈，蛟蚋常缭绕。摊书纺车旁，形影互相吊。庭闱乐复乐，宽窄那计较。即今扩新居，高爽向南曜。虽殊广厦观，幸免偪仄诮。是处可延伫，堂随所到。谁云热难避，废书日坐啸。古贤容膝安，努力事仇校。
昔有诗二章示二子·其二
作者：汪辉祖
朝代：清

昔有一束书，无多手泽在。雒诵功易殚，文章溯流派。一瓻偶借人，何处得津逮。勤勤克期钞，腕脱敢云惫。一隅以三反，周行问向背。摧摩颛且精，幸邀葑菲采。即今万牙签，经史颇萃荟。余力罗百家，编辑及细碎。爱博情转疏，读多不求解。譬如宝山回，空手徒自慨。古贤惜分阴，青春可能再。
衙署联
作者：汪辉祖
朝代：清
体裁：联

官名父母须慈爱；家有儿孙望久长。
殳积堂桐荫觅句图
作者：汪远孙
朝代：清

科头小立倚疏桐，踏遍苍苔径数弓。凉意乍生新雨后，诗情都在一秋中。影同雪碎庭筛月，声比泉清树卷风。四壁萧间发长啸，更闻孤鹤唳遥空。
送严鸥盟先生入粤
作者：汪远孙
朝代：清

元亭问字甫经年，闻唱骊驹意绪牵。练习史材崔慰祖，专精选学李崇贤。喜从病起身逾健，未送君行别转先。见说将军重揖客，官斋听鼓足高眠。
呈彝青大兄
作者：汪述祖
朝代：清

众口称坡颍，文章弟愧兄。知今才辨晰，论古笔峥嵘。家学渊源在，亲年喜惧并。庭闱同眷恋，馀事奋科名。
次闺秀陈坤维手题元人百家诗韵
作者：汪适孙
朝代：清

寒女生涯事可知，残篇临弃更题诗。一般蠹粉飘花感，略抵离鸾别鹄悲。乞米何心留券帖，卖珠有恨到书痴。赢将墨沈流余麝，复此熏香展卷时。
登金山
作者：汪铮
朝代：清

搭影耸寒月，江声撼夕阳。蛟宫蟠地脉，鸳瓦接天光。慷慨停孤棹，登临更上方。千秋遗恨在，杯酒吊蕲王。
至道州署
作者：汪铮
朝代：清

急篙投入潇川去，汩汩迎来舞壑蛇，路转千山见城郭。到争四日隔年华，当门树色垂青幄，彻夜滩声涌白沙。喜有乡人三数辈，不教岑寂向天涯。
题潘顺之落花图
作者：汪锡圭
朝代：清

蝶怨莺愁最恼人，曲中金缕可怜春。恨予已被桃源误，莫共渔郎更问津。不断晴波漾绿萍，陌头柳眼为谁青。从今妄作封侯想，学得长生种树经。
题潘顺之落花图·其一
作者：汪锡圭
朝代：清

蝶怨莺愁最恼人，曲中金缕可怜春。恨予已被桃源误，莫共渔郎更问津。
题潘顺之落花图·其三
作者：汪锡圭
朝代：清

不断晴波漾绿萍，陌头柳眼为谁青。从今妄作封侯想，学得长生种树经。
题潘顺之落花图·其二
作者：汪锡圭
朝代：清

欲剪巫山一段云，幻空玉女散纷纷。随风吹到波心去，红晖鱼鳞绿绉纹。
报本寺
作者：汪锡涛
朝代：清

山门绿树若相迎，一道红墙隔水明。小试龙团禅榻畔，静听铃语答钟声。
白燕
作者：汪锡涛
朝代：清

翩然宣至是耶非，五色天书近代稀。萧瑟空梁泥渐落，吉祥虚室梦先归。素心谁与盟朱缕，皓首何堪补黑衣。铁冢海庵遗迹在，春来好向故山飞。
同陈骠骑携妓西郊射猎
作者：汪霦
朝代：清

小队出重城，红妆结驷行。英雄偏好色，女子亦知兵。马上琵琶奏，军中铙吹鸣。诸公但驰猎，吾最爱秦声。
喜王露湑至自三峰
作者：汪霦
朝代：清

经时三径为谁开，乾鹊声中屐齿来。久客奚囊多旧句，贫家尊酒只新醅。不妨小住为佳尔，相顾狂歌亦壮哉。晚节最谙泉石味，云林深处好追陪。曾向南天把酒卮，飞扬意气更谁知。千秋燕市悲歌侣，一卷松陵唱和诗。海荔乍残人散后，江枫初老雁来时。钓龙台上还山约，及此幽寻也未迟。
喜王露湑至自三峰·其一
作者：汪霦
朝代：清

经时三径为谁开，乾鹊声中屐齿来。久客奚囊多旧句，贫家尊酒只新醅。不妨小住为佳尔，相顾狂歌亦壮哉。晚节最谙泉石味，云林深处好追陪。
喜王露湑至自三峰·其二
作者：汪霦
朝代：清

曾向南天把酒卮，飞扬意气更谁知。千秋燕市悲歌侣，一卷松陵唱和诗。海荔乍残人散后，江枫初老雁来时。钓龙台上还山约，及此幽寻也未迟。
大梁柬友
作者：汪霦
朝代：清

星文三尺剑，霜刀十年痕。自是无知己，非关不报恩。风悲朱亥里，日落信陵门。凭尔一相问，今谁古道存？
菩萨蛮 次集中韵 见凌祉媛《翠螺阁集 闺秀题词》
作者：汪静娟
朝代：清

鸾笙吹醒鸳鸯梦。零缣断墨须珍重。春去冷苔衣。落花红乱飞。清才高咏雪。小劫罗浮蝶。吟阁剩斜晖。遗芳魂不归。
鹧鸪天·听雨
作者：汪韫石
朝代：清

松籁萧条烛影幽。雨声和滴到西楼。金炉香断三更梦，玉簟凉生五月秋。人寂寂，夜悠悠。天涯信阻暗凝愁。疏帘到晓檐花落，滴碎离心苦未休。
对月
作者：汪颀
朝代：清
体裁：五言律诗

明月不我弃，对之如故人。盈亏缘所遇，淡默见其真。孤影欲有托，寸心难具陈。劳君共遥夜，白首坚清贫。
寿俞寿山夫妇六十
作者：汪鸣銮
朝代：清
体裁：联

父寿妻贤，子贵孙多，备膺五福；国恩家庆，时和岁稔，宜进一觞。
寿沈梅孙七十双庆
作者：汪鸣銮
朝代：清
体裁：联

八咏楼高，晴雪联吟飞絮句；双尊酒满，春风舞彩试灯天。
寿沈梅孙七十双庆
作者：汪鸣銮
朝代：清
体裁：联

开藩汾陇，开府衡湘，由牧守以荐涉封圻，归田甫六旬，晚景天偿林下乐；有子腾骧，有孙秀颖，联祓佩而双悬弧帨，同堂延五代，福门人羡世间稀。
挽翁同龢
作者：汪鸣銮
朝代：清
体裁：七言绝句

黄扉归去白云身，翰墨流传自有神。千秋是非君莫问，即论八法亦传人。
挽费念慈联
作者：汪鸣銮
朝代：清
体裁：联

识君未遇十年前，话谈每过西头，图史纷陈，秘帙借观犹在目；愧我忝叨一日长，论学甘居北面，人琴遽恸，古碑对勘更无俦。
客中生日寄金陵长安诸故人三首·其一
作者：汪鸿瑾
朝代：清
体裁：七言律诗

翠竹红梅带草堂，年年此日客称觞。命同魔蝎身迟暮，梦入流星事渺茫。敢道人情尊马齿，须知世路转羊肠。春风燕子闲门巷，又啄香泥上画梁。
客中生日寄金陵长安诸故人三首·其三
作者：汪鸿瑾
朝代：清
体裁：七言律诗

经年作客在天涯，回首京都却似家。鹁鸽井边春草湿，芜蒌亭上夕阳斜。议兵不分输荀况，作吏何因让赵奢。多谢故人留我意，肯将裘马付烟霞。
客中生日寄金陵长安诸故人三首·其二
作者：汪鸿瑾
朝代：清
体裁：七言律诗

十亩闲田自荷锄，平生所读圣贤书。传经席上风飘座，采药山中月满庐。庾信江关才已老，陈登湖海气难除。此身归定知何处，慈姥矶头好钓鱼。
广游仙寺
作者：汪鹤孙
朝代：清

瑶岛灵踪未易寻，古来名籍却森森。悬知易贵非仙骨，要识难穷是道心。割肉携归洵足豪，细君畅好共持醪。汉廷枚马皆厮品，不及东方待诏高。高阁通天讵降真，沈檀扰扰祇埃尘。蓬山吾辈须争座，不作持幢捣药人。幽忧最是人间累，放旷元为学道先。可爱当年王子晋，吹笙未了便登仙。
广游仙寺·其一
作者：汪鹤孙
朝代：清

瑶岛灵踪未易寻，古来名籍却森森。悬知易贵非仙骨，要识难穷是道心。
广游仙寺·其三
作者：汪鹤孙
朝代：清

割肉携归洵足豪，细君畅好共持醪。汉廷枚马皆厮品，不及东方待诏高。
广游仙寺·其二
作者：汪鹤孙
朝代：清

尽日风波思不惊，绿蓑青笠最清真。吾师合是元真子，紫绶朱轓岂足荣。
广游仙寺·其五
作者：汪鹤孙
朝代：清

幽忧最是人间累，放旷元为学道先。可爱当年王子晋，吹笙未了便登仙。
广游仙寺·其四
作者：汪鹤孙
朝代：清

高阁通天讵降真，沈檀扰扰祇埃尘。蓬山吾辈须争座，不作持幢捣药人。
酬刘铁庵次张笨山韵
作者：汪鹤孙
朝代：清

骏马长鸣日，蛾眉只索居。玉禾惊岁晚，团扇及秋疏。荷锸宜耽酒，然藜莫校书。幽栖能结伴，选胜到精庐。
顺德县署联
作者：汪鼐
朝代：清
体裁：联

平临百里花封，处处桑麻鸡犬；谁绘一城春色，家家烟雨楼台。
吊沈治铭
作者：沈□生
朝代：清
体裁：七言绝句

携手孤山各赋诗，白梅黄鹤笑人痴。茫茫归去无家别，月下疏钟唤梦迟。
和百苦吟原韵 其一 飓风
作者：沈上章
朝代：清
体裁：七言绝句

撼海摧山鼓烈风，蚩尤似欲拔蛟宫。分明天意同人意，好挽危樯黑浪中。
和百苦吟原韵 其一百 祭墩
作者：沈上章
朝代：清
体裁：七言绝句

朝看暮守岂无灵，也识胸罗斗与星。雀角鼠牙收拾去，临岐为尔荐香馨。
和百苦吟原韵 其一百一 告神
作者：沈上章
朝代：清
体裁：七言绝句

气未飞扬足未高，颠危心事付皋陶。馀生自分酬知已，一任张罗困俊髦。
和百苦吟原韵 其七 梅湿
作者：沈上章
朝代：清
体裁：七言绝句

乡梦难成怫郁天，颓垣赤体夜床连。阴云热气相镕结，暗洒花斑渍旧毡。
和百苦吟原韵 其七十 浣衣
作者：沈上章
朝代：清
体裁：七言绝句

涤垢除污说与谁，万千艰瘁未尝辞。洗来颜色还清白，胜入莲花不染池。
和百苦吟原韵 其七十一 涤器
作者：沈上章
朝代：清
体裁：七言绝句

穷途阮籍一竿裈，笑傲安能免俗根。我欲临流濯万里，几时白水可招魂。
和百苦吟原韵 其七十七 书佣
作者：沈上章
朝代：清
体裁：七言绝句

老兵出纸倩为书，欲寄平安双鲤鱼。闻道近来烽火急，从旁搦管也踟躇。
和百苦吟原韵 其七十三 馂饭
作者：沈上章
朝代：清
体裁：七言绝句

馊酸腐米气流行，撒向庭阶鸟不争。耐取饥肠应有日，大官留馔待书生。
和百苦吟原韵 其七十九 蔽席
作者：沈上章
朝代：清
体裁：七言绝句

瓮牖绳枢尚白头，资身清荫愧无谋。三年遮得风多少，步障如斯暂免忧。
和百苦吟原韵 其七十二 粉粥
作者：沈上章
朝代：清
体裁：七言绝句

陈蔡当年病绝粮，炎方今日亦空肠。一瓯漫抵回生药，始信农家麦饭香。
和百苦吟原韵 其七十五 劣酒
作者：沈上章
朝代：清
体裁：七言绝句

破囊羞涩一文无，断酒三年肠已枯。昨夜老翁怜我病，沽来村酿未盈壶。
和百苦吟原韵 其七十八 医匠
作者：沈上章
朝代：清
体裁：七言绝句

医国空怀海上方，顺时调气易周详。苏民自有清凉散，能起疮痍菜色黄。
和百苦吟原韵 其七十六 缺药
作者：沈上章
朝代：清
体裁：七言绝句

欢少愁多气脉枯，病来药饵欠赢馀。茂陵渴症年年发，说与文君总惄如。
和百苦吟原韵 其七十四 柳茶
作者：沈上章
朝代：清
体裁：七言绝句

千泉泖水足山家，柏子初燃试紫芽。我愧卢仝耽此癖，难途柳叶作新茶。
和百苦吟原韵 其三 积潦
作者：沈上章
朝代：清
体裁：七言绝句

连宵风雨长蒿莱，阴雾迷离丹嶂埋。禾黍漫漫愁望里，千村烟冷亦堪哀。
和百苦吟原韵 其三十 笳吹
作者：沈上章
朝代：清
体裁：七言绝句

一声吹遍海天寒，南北征夫岂两般。浪说封侯悬印易，万金难买信平安。
和百苦吟原韵 其三十一 吏稽
作者：沈上章
朝代：清
体裁：七言绝句

狱吏尊严较簿呈，此身萍寄羽毛轻。吾曹气节殊周勃，著甚施威高唱名。
和百苦吟原韵 其三十七 臭虫
作者：沈上章
朝代：清
体裁：七言绝句

时候昏黄结队游，瞷人醉梦暗相投。觉来抹煞还馀臭，笑尔横行著佛头。
和百苦吟原韵 其三十三 昼诘
作者：沈上章
朝代：清
体裁：七言绝句

网罗麟凤逼街衢，鬼窟南方说海隅。草木皆兵防范密，晴天好日也模糊。
和百苦吟原韵 其三十九 飞蝇
作者：沈上章
朝代：清
体裁：七言绝句

寻头扑面笑飞蝇，欲玷连城不自憎。逐臭营营惟附热，天涯冷处失君能。
和百苦吟原韵 其三十二 卒狞
作者：沈上章
朝代：清
体裁：七言绝句

小丑么么结作群，揶揄恶态故纷纭。悬空虽少轩辕镜，劫火场中半是君。
和百苦吟原韵 其三十五 值班
作者：沈上章
朝代：清
体裁：七言绝句

天南日日盼飞帆，未得长风困石岩。黑浪颓波颠簸惯，去来鸥鹭枉喃喃。
和百苦吟原韵 其三十八 虮虱
作者：沈上章
朝代：清
体裁：七言绝句

景略胸中具壮图，笑谈当世偶相须。傲他混浊同鱼目，扪搏谁能识丈夫。
和百苦吟原韵 其三十六 交更
作者：沈上章
朝代：清
体裁：七言绝句

击柝巡风彻夜嘈，轮番交代按纤毫。梦中我自还家乐，蠢尔蜉蝣何太劳。
和百苦吟原韵 其三十四 夜查
作者：沈上章
朝代：清
体裁：七言绝句

恩仇细数笑谈间，衔结都忘草共环。惟有夜来查锁钥，彼呼此应颇相关。
和百苦吟原韵 其九 昏黑
作者：沈上章
朝代：清
体裁：七言绝句

暮笳悽咽正黄昏，无语空怜杜宇魂。乡国不知身尚在，清明为我买鸡豚。
和百苦吟原韵 其九十 客俘
作者：沈上章
朝代：清
体裁：七言绝句

道路时时是楚冠，流离老幼鼻为酸。山僧未免充俘数，似我长羁分所安。
和百苦吟原韵 其九十一 老亲
作者：沈上章
朝代：清
体裁：七言绝句

慈母亲缝游子衣，临岐嘱付见几微。倚门泪眼模糊望，鲈鲙莼羹何日归。
和百苦吟原韵 其九十七 同社
作者：沈上章
朝代：清
体裁：七言绝句

意气相期河海深，九峰初地结文林。骊歌共洒临岐泪，敢负垂髫金石心。
和百苦吟原韵 其九十三 忆内
作者：沈上章
朝代：清
体裁：七言绝句

菽水艰难藉辟纑，不须裁剪寄征夫。买书勤与儿曹读，教子承颜善事姑。
和百苦吟原韵 其九十九 旧游
作者：沈上章
朝代：清
体裁：七言绝句

东泛金陵南会稽，张帆旧约草萋迷。长春宫里闽王树，满地凄凉只鸟啼。
和百苦吟原韵 其九十二 昆弟
作者：沈上章
朝代：清
体裁：七言绝句

善养高堂学作家，閒时培灌紫荆花。更须敬嫂还怜侄，切莫轻提海水涯。
和百苦吟原韵 其九十五 同宗
作者：沈上章
朝代：清
体裁：七言绝句

友爱同遵祖训严，留馀堂内戒心潜。英姿入梦心犹痛，彭泽归来装自廉。
和百苦吟原韵 其九十八 故恩
作者：沈上章
朝代：清
体裁：七言绝句

鬓发婆娑念老翁，殷勤勉励佩微躬。分资饷母敦明发，报答琼瑶奈困穷。
和百苦吟原韵 其九十六 受业
作者：沈上章
朝代：清
体裁：七言绝句

千秋知已说欧苏，愧我才非金马徒。风雨鸡鸣情至重，伤心隔世叹先儒。
和百苦吟原韵 其九十四 思儿
作者：沈上章
朝代：清
体裁：七言绝句

想到依依泪暗零，汝冠诸弟尚髫龄。一经莫把韶华误，侍祖强于趋父庭。
和百苦吟原韵 其二 瘴雨
作者：沈上章
朝代：清
体裁：七言绝句

朝来骤雨已倾盆，城郭烟消几户存。最是湿衣烘未得，老天宁不念王孙。
和百苦吟原韵 其二十 拘项
作者：沈上章
朝代：清
体裁：七言绝句

荣辱皆忘义足凭，铮铮强项不模棱。艰危百折冰心在，留与儿曹作准绳。
和百苦吟原韵 其二十一 枯肠
作者：沈上章
朝代：清
体裁：七言绝句

半豹徒窥壮盛年，肝肠如雪气如烟。苦吟只为消愁病，敢拟边君话腹便。
和百苦吟原韵 其二十七 炮警
作者：沈上章
朝代：清
体裁：七言绝句

轰雷新试火连天，不断传烽遍地烟。誇尽战争雄海国，野人还忆旧丰年。
和百苦吟原韵 其二十三 闻柝
作者：沈上章
朝代：清
体裁：七言绝句

刁斗虚张挨号牌，儿童徭役也巡街。乱敲铃柝无伦次，惯扰思归梦里怀。
和百苦吟原韵 其二十九 鼙鼓
作者：沈上章
朝代：清
体裁：七言绝句

谁辨宫商音律悲，鼕鼕声响竞铙吹。正平若使生今日，节奏铿锵挝几槌。
和百苦吟原韵 其二十二 泪眼
作者：沈上章
朝代：清
体裁：七言绝句

滴满春江泪已乾，每逢时序倍心酸。阴房未得瞻天日，昨夜家山梦里看。
和百苦吟原韵 其二十五 邻哭
作者：沈上章
朝代：清
体裁：七言绝句

赤子何辜暴战场，驱他锋镝昧存亡。可怜少妇呜呜泣，空自招魂向北邙。
和百苦吟原韵 其二十八 觱栗
作者：沈上章
朝代：清
体裁：七言绝句

晓风吹彻枕边声，动我家山牧笛情。满地干戈愁望里，问天何日得销兵。
和百苦吟原韵 其二十六 风鹤
作者：沈上章
朝代：清
体裁：七言绝句

寄托乾坤一叶微，乘风破浪事全非。惊魂已作伤弓鸟，悟透人间祸福机。
和百苦吟原韵 其二十四 听砧
作者：沈上章
朝代：清
体裁：七言绝句

谁家夜夜捣征衣，梦里家山醒又非。寄语沈郎憔悴甚，腰围莫织旧时机。
和百苦吟原韵 其五 冻雪
作者：沈上章
朝代：清
体裁：七言绝句

冻裂肌肤炼玉胎，炎方风景费疑猜。雨晴寒湿浑无定，怪指兵荒是雪堆。
和百苦吟原韵 其五十 敝履
作者：沈上章
朝代：清
体裁：七言绝句

天涯空忆马蹄骄，芳草迟迟归路遥。不逐世情轻敝屣，好留稳步广陵桥。
和百苦吟原韵 其五十一 木枕
作者：沈上章
朝代：清
体裁：七言绝句

圆木床头卧不安，空烦授枕说邯郸。此中若有光明隙，倚傍仙家去不难。
和百苦吟原韵 其五十七 臭墨
作者：沈上章
朝代：清
体裁：七言绝句

金精玉髓结深蓝，吞吐虹霓彩气含。犹是当年磨铁手，如何此墨寸心甘。
和百苦吟原韵 其五十三 竹刀
作者：沈上章
朝代：清
体裁：七言绝句

禁网繁苛狱吏严，竹刀切菜食无盐。割鸡制锦何曾试，信手如抽邺架签。
和百苦吟原韵 其五十九 砖砚
作者：沈上章
朝代：清
体裁：七言绝句

案头铜雀想朦胧，滴露研珠墨气镕。抛向乱军何处觅，于今瓦砾伴耕农。
和百苦吟原韵 其五十二 篾筐
作者：沈上章
朝代：清
体裁：七言绝句

苜蓿盘飧只菜羹，愁中滋味亦香清。最嫌鼠辈空劳攘，筐筥如城莫视轻。
和百苦吟原韵 其五十五 油箑
作者：沈上章
朝代：清
体裁：七言绝句

赤帝初悬大火星，临风避暑想荷亭。元规尘在谁为障，手扑粗纨也惯经。
和百苦吟原韵 其五十八 败笔
作者：沈上章
朝代：清
体裁：七言绝句

偏师攻破五言城，沦落羞誇笔阵兵。定远当年非浪掷，也因颖秃不堪擎。
和百苦吟原韵 其五十六 恶纸
作者：沈上章
朝代：清
体裁：七言绝句

纡筹脱稿惜无成，欲寄牢骚慰此生。十万锦笺书不尽，杀青涂遍已三籯。
和百苦吟原韵 其五十四 草珠
作者：沈上章
朝代：清
体裁：七言绝句

恐惭衾影昧身修，廿载禁持过少留。不是馀生重佞佛，恰如瞻母望中求。
和百苦吟原韵 其八 泥泞
作者：沈上章
朝代：清
体裁：七言绝句

望断关山泪雨红，不堪蹂践夏台中。腾身洒脱尘埃去，屐齿逍遥访远公。
和百苦吟原韵 其八十 箍桶
作者：沈上章
朝代：清
体裁：七言绝句

贮水煎茶买得来，需他完节合胚胎。补锅箍桶皆遗老，藉手周旋有用才。
和百苦吟原韵 其八十一 粪草
作者：沈上章
朝代：清
体裁：七言绝句

暮暮朝朝积几堆，箐篁缚帚扫难开。漫誇一篑能千仞，肯使污泥覆绿苔。
和百苦吟原韵 其八十七 至日
作者：沈上章
朝代：清
体裁：七言绝句

愁怀万斛郁难开，谁向人间问劫灰。白日今朝添线影，履长全拟一阳回。
和百苦吟原韵 其八十三 溺器
作者：沈上章
朝代：清
体裁：七言绝句

患难沦胥见世情，裸裎气味逼房楹。向人秽亵曾无忌，虱处禅中慢老成。
和百苦吟原韵 其八十九 抚棺
作者：沈上章
朝代：清
体裁：七言绝句

哭君共事怪君能，报德酬知惜未曾。只恐夜台犹故态，悠悠泉路总寒冰。
和百苦吟原韵 其八十二 秽厕
作者：沈上章
朝代：清
体裁：七言绝句

呼童荡涤莫辞勤，秽气能招疫疠氛。几载浮沈同混浊，仗谁三沐复三薰。
和百苦吟原韵 其八十五 元旦
作者：沈上章
朝代：清
体裁：七言绝句

娇鸟初啼报早春，南冠羁客未腾身。凌晨览镜馀清泪，惟有寒霜白发新。
和百苦吟原韵 其八十八 除夕
作者：沈上章
朝代：清
体裁：七言绝句

千磨百折五般穷，瘴海沈沦类转蓬。此夜悲凉家万里，梦魂何处返飞鸿。
和百苦吟原韵 其八十六 清明
作者：沈上章
朝代：清
体裁：七言绝句

风送啼鹃不断声，忍看春仲值清明。何时返里依宗祖，聊作东郊扫墓人。
和百苦吟原韵 其八十四 恶梦
作者：沈上章
朝代：清
体裁：七言绝句

乡国迷漫可奈何，黄粱幻境日蹉跎。至人清净虽无梦，指点卢生心亦婆。
和百苦吟原韵 其六 连阴
作者：沈上章
朝代：清
体裁：七言绝句

海云日日锁幽扃，不见三山草木青。直待薰风来解愠，笑看皎月破沈冥。
和百苦吟原韵 其六十 残书
作者：沈上章
朝代：清
体裁：七言绝句

卷轴芸香辟蠹鱼，半生郑重几行书。乱来手泽轻如土，抛尽青缃痛有馀。
和百苦吟原韵 其六十一 炭痕
作者：沈上章
朝代：清
体裁：七言绝句

彪炳丹心千古垂，才看煤迹泪频挥。此情天地真堪老，报国忧民一首诗。
和百苦吟原韵 其六十七 执爨
作者：沈上章
朝代：清
体裁：七言绝句

煮菜烹茶岂惮艰，三年习得面皮顽。问他冷暖旁观者，痛痒饥寒竟不关。
和百苦吟原韵 其六十三 烟眯
作者：沈上章
朝代：清
体裁：七言绝句

昧旦寒灰烬复燃，不知门外日升天。迷离倦眼开难看，认作金炉袅篆烟。
和百苦吟原韵 其六十九 缝绽
作者：沈上章
朝代：清
体裁：七言绝句

綵线金针教子心，素丝易染佩于今。临行多少牵衣意，补缀年来泪满巾。
和百苦吟原韵 其六十二 尘灰
作者：沈上章
朝代：清
体裁：七言绝句

罡风吹动屋梁尘，席地千回拂拭新。暂学面墙存故我，不教蒙垢笑旁人。
和百苦吟原韵 其六十五 觅火
作者：沈上章
朝代：清
体裁：七言绝句

闽南原系祝融城，况复沈沦在火坑。夜雨炊烟消歇尽，向人觅取作调羹。
和百苦吟原韵 其六十八 食淡
作者：沈上章
朝代：清
体裁：七言绝句

铸山煮海计千寻，商算全操盐似金。淡味略尝天地阔，不留烦恼只行吟。
和百苦吟原韵 其六十六 摘菜
作者：沈上章
朝代：清
体裁：七言绝句

不摘旁枝但剔泥，青黄造出两般齑。三飧饱啖聊充腹，滋味深长莫漫提。
和百苦吟原韵 其六十四 乞水
作者：沈上章
朝代：清
体裁：七言绝句

解渴思将蟹眼烹，西邻闻有辘轳声。强为颜笑从人乞，不负殷勤一勺情。
和百苦吟原韵 其十 昧旦
作者：沈上章
朝代：清
体裁：七言绝句

妇子晨兴忆问安，贫家菽水定艰难。鸣鸡声里空流泪，剩有丝丝鬓发残。
和百苦吟原韵 其十一 瞭灯
作者：沈上章
朝代：清
体裁：七言绝句

高悬灯火照昏黄，瘦骨棱棱倚短墙。一枕觉来空忆旧，纱窗辜负日头光。
和百苦吟原韵 其十七 垢面
作者：沈上章
朝代：清
体裁：七言绝句

癯貌何由得大还，丹砂未转且鸠颜。凭他冷暖随时去，面目重光谈笑间。
和百苦吟原韵 其十三 湿地
作者：沈上章
朝代：清
体裁：七言绝句

子夜谁能贴梦魂，如冰似雪卧难温。馀生粪土寻常事，赢得伶仃傲骨存。
和百苦吟原韵 其十九 絷足
作者：沈上章
朝代：清
体裁：七言绝句

立雪栖冰颇耐寒，家山何处梦艰难。平生未著王乔舄，徽纆何劳著�看。
和百苦吟原韵 其十二 屋漏
作者：沈上章
朝代：清
体裁：七言绝句

宵来点点似珠悬，湿透鹑衣带泪穿。海国只今多旱槁，如何不洒麦苗边。
和百苦吟原韵 其十五 旱澡
作者：沈上章
朝代：清
体裁：七言绝句

檐溜盛将水半盆，湔除尘垢不嫌浑。泥涂自喜肝肠洁，夜夜清泉濯梦魂。
和百苦吟原韵 其十八 挛手
作者：沈上章
朝代：清
体裁：七言绝句

握槊争如草檄工，持筹未展笑谈中。当场欲吐宾王志，袖手偏将双腕笼。
和百苦吟原韵 其十六 蓬首
作者：沈上章
朝代：清
体裁：七言绝句

拂面拖肩鬓已丝，短长梳就复支离。愁来尚忆同心绾，儿女闺中只自知。
和百苦吟原韵 其十四 负暄
作者：沈上章
朝代：清
体裁：七言绝句

步檐忍冻忆山庄，空有春风道路长。冰雪久埋憔悴甚，倒扶藜杖试初阳。
和百苦吟原韵 其四 炎蒸
作者：沈上章
朝代：清
体裁：七言绝句

为霖为雨拂前期，马勃红尘遍地吹。心境清凉挥汗少，火云如盖总相宜。
和百苦吟原韵 其四十 游鼠
作者：沈上章
朝代：清
体裁：七言绝句

啼残丙夜集饥鼯，啮尽黄齑覆粥盂。祗顾贪饕供一嚼，跳梁惊梦上人躯。
和百苦吟原韵 其四十一 聚蚊
作者：沈上章
朝代：清
体裁：七言绝句

结聚成团声若雷，几回扑散又飞来。芳名千载称筋露，蒙难书生未足哀。
和百苦吟原韵 其四十七 泥炉
作者：沈上章
朝代：清
体裁：七言绝句

镕成造化火初然，泥窍中含数缕烟。一枕乍回犹未冷，五更霜重不成眠。
和百苦吟原韵 其四十三 疫疠
作者：沈上章
朝代：清
体裁：七言绝句

调燮非关天意乖，福基祸兆有根荄。明知瘴雨蛮烟地，多难多愁志未埋。
和百苦吟原韵 其四十九 草褥
作者：沈上章
朝代：清
体裁：七言绝句

髀肉磨穿破荐痕，氍毹翡翠那堪论。卧薪待毕前生业，石上三生话宿根。
和百苦吟原韵 其四十二 鬼啾
作者：沈上章
朝代：清
体裁：七言绝句

沈沈残柝夜萧森，似诉如悲动我心。三载为邻频唤与，慈航度尔黑波深。
和百苦吟原韵 其四十五 破被
作者：沈上章
朝代：清
体裁：七言绝句

苦雨凄风捲地来，摧残弱质气难回。老翁赠我黄花絮，一线微阳拨冻灰。
和百苦吟原韵 其四十八 瓦盆
作者：沈上章
朝代：清
体裁：七言绝句

朴陋堪追太古风，满盛藜藿不愁空。行将携此江南去，老作田间鼓缶翁。
和百苦吟原韵 其四十六 砂锅
作者：沈上章
朝代：清
体裁：七言绝句

豆粥齑盐何计为，壁间土釜起寒炊。家居最慕调羹事，难里闻韶味不知。
和百苦吟原韵 其四十四 碎衣
作者：沈上章
朝代：清
体裁：七言绝句

捉襟露肘道非贫，憔悴支离已两春。为忆机中麻苧妇，裁成白袷待归人。
宝华山
作者：沈世枫
朝代：清

复岭重冈辇路斜，莲台高护梵王家。潭深应有鱼龙伏，山静惟闻鸟雀哗。铜殿慈云环宝相，石坛法雨散天花。寺僧亦切瞻云愿，争扫璇宫迓翠华。
日下书怀
作者：沈世枫
朝代：清

昔我初挟策，年当弱冠余。中外四十载，还复来帝都。城阙增气象，市阛多欢娱。衣冠徕远服，第宅耀长衢。衮衮台省中，奕奕英乂居。曩时同学者，朗若晨星疏。偶逢一二人，相揖讶髭须。所遇非旧观，老大增长吁。皎皎双白鹤，爱养在庭阶。岂无万里心，欲飞且徘徊。一从离乡里，星纪几迁推。春阴覆慈行，同谷嗟孔怀。长抱茂陵疾，几动庄舄哀。为念国恩重，方寸时潆洄。举头恋双阙，不上望乡台。徐市务汗漫，文成何荒渺。婴姹事非真，蓬莱路亦杳。金石多误人，反以速其老。人生倏如寄，养身自有道。心恬理自顺，德浴身克澡。篯铿不为寿，颜子岂为天。三命有尽期，荣名为永宝。
日下书怀·其一
作者：沈世枫
朝代：清

昔我初挟策，年当弱冠余。中外四十载，还复来帝都。城阙增气象，市阛多欢娱。衣冠徕远服，第宅耀长衢。衮衮台省中，奕奕英乂居。曩时同学者，朗若晨星疏。偶逢一二人，相揖讶髭须。所遇非旧观，老大增长吁。
日下书怀·其三
作者：沈世枫
朝代：清

徐市务汗漫，文成何荒渺。婴姹事非真，蓬莱路亦杳。金石多误人，反以速其老。人生倏如寄，养身自有道。心恬理自顺，德浴身克澡。篯铿不为寿，颜子岂为天。三命有尽期，荣名为永宝。
日下书怀·其二
作者：沈世枫
朝代：清

皎皎双白鹤，爱养在庭阶。岂无万里心，欲飞且徘徊。一从离乡里，星纪几迁推。春阴覆慈行，同谷嗟孔怀。长抱茂陵疾，几动庄舄哀。为念国恩重，方寸时潆洄。举头恋双阙，不上望乡台。
燕子矶
作者：沈世枫
朝代：清

千寻坠石瞰江堧，绝迹凌空势欲翾。神物无风翻骇浪，潜灵挟雨出重渊。岩虚䆗窱工延月，树接枝柯不漏天。试上离宫最高处，金焦雨点入苍烟。
陶然亭联
作者：沈世枫
朝代：清
体裁：联

慧眼光中，开半亩红莲碧沼；烟花象外，坐一堂白月清风。
再过郎岱恭朗轩司马招饮梦鱼亭即席率赋
作者：沈世炜
朝代：清

薇省相亲忆昔年，重教两度续前缘。茅亭小筑依苔径，山雨初来响石泉。万里征尘铜鼓外，一尊乡思镜湖边。多君念旧情弥切，欲别重留意怅然。
再叠前韵和青皋并呈兰甫丈
作者：沈世良
朝代：清

秘册传钞到上清，下帘萧散爱君平。松阴格破苔低补，井槛泥洼菌寄生。香界谈经山芋火，雨镫摇梦水荭声。壮年一样供虚掷，却羡摊书万里行。
戏赠青皋
作者：沈世良
朝代：清

嗟君尘甑今十年，斋时卓午无爨烟。撑肠空饱苍颉字，饷客绝少王宏钱。瘦羊博士更可怜，持筹握算心悄然。万金颠倒掷虚牝，三载缚束耕石田。飘茵堕溷偶相值，如风怜目夔怜蚿。文园卖赋苦不数，侩牛墙东亦不恶。关中自鬻王猛畚，市上去卖韩康药。古人游戏何事无，今我胡为独不乐。君本神仙许玉斧，我亦清狂沈昭略。蟠桃未熟三千秋，汗漫且作人间游。债台便足供作达，娱老岂复营糟邱。寒山拾得两穷士，来牛去马千王侯。今日断肠草，昨日芙蓉花。东陵去种青门瓜，画楼曲柄弹筝琶。空堂过眼栖饥鸦，掉头万事俱抟沙。区区穷达勿芥蒂，变灭任化风中霞。
萧闲堂坐雨口号
作者：沈世良
朝代：清

隐隐雷车走阿香，遥天一半尚斜阳。茶声满树抛书坐，矮竹扶云过短墙。
萧闲堂读书用樊榭城西读书杂兴韵寄示立斋二弟
作者：沈世良
朝代：清

解嘲谁计腹便便，自爱巾瓶结净缘。入世无心同叔宝，故人耽读有盈川。烛奴寂寂东西屋，月子湾湾上下弦。憔悴天涯乌帽客，晚芦寒荻北来船。极天鸿雁怆离群，第五名曾汐社闻。狂客长瑜原善谑，酒人孙楚早能军。对床旧约愁听雨，异地思亲独望云。难得读书行万里，故山猿鹤莫移文。
萧闲堂读书用樊榭城西读书杂兴韵寄示立斋二弟·其一
作者：沈世良
朝代：清

解嘲谁计腹便便，自爱巾瓶结净缘。入世无心同叔宝，故人耽读有盈川。烛奴寂寂东西屋，月子湾湾上下弦。憔悴天涯乌帽客，晚芦寒荻北来船。
萧闲堂读书用樊榭城西读书杂兴韵寄示立斋二弟·其二
作者：沈世良
朝代：清

极天鸿雁怆离群，第五名曾汐社闻。狂客长瑜原善谑，酒人孙楚早能军。对床旧约愁听雨，异地思亲独望云。难得读书行万里，故山猿鹤莫移文。
九里箐
作者：沈丙莹
朝代：清

七里雾，莽喷㳬。九里箐，森葱茜。雾多日出消，箐深日不见。左右峭壁立，仰窥天一线。密树纷排连，丛竹亘千万。时疑薜荔中，山鬼白日现。我行腊已残，冻冱集飞霰。玉树交枝柯，银海为之眩。
乾堰塘
作者：沈丙莹
朝代：清

行行乾堰塘，村墟起山脊。四府始并设，两郡于兹画。往时阛阛多，民气今促迫。虎狼去已远，搏噬尚有迹。曹家漱芳楼，曾为一宿客。渺焉不可寻，惟见荒烟白。
云林纪游次孙琴西观察韵
作者：沈丙莹
朝代：清

朝踏山翠夜湖月，借得行云三只袜。袜敝可以狮子呼，招邀更赴云林娱。路入云林尘念绝，世事佛云不可说。蛮山奔走年复年，西湖一卧宁非缘。肯以东施比如玉，西子西湖看不足。亭下泠泠鸣冷泉，入听何必非管弦。洞访纯阳共一哂，倒出石林垂玉笋。
内庄吊王中丞三善
作者：沈丙莹
朝代：清

重围亲解贵阳城，手剪蛮奴十万兵。虎子不擒空入穴，豹皮虽死尚留名。降人轻信悲文伟，烈士无援恨进明。一卷黔书论成败，平反苛论仗邹生。
同游云林吴和甫少宰诗成即步元韵
作者：沈丙莹
朝代：清

杨柳满湖堤，掩映篮舆影。登楼待佳客，纵目林亭迥。吏部今斗山，萧然驺从屏。小憩入吾庐，花覆廊茅静。老眼健论文，活火徐添茗。胸次无拘孪，有若树脱瘿。众宾先后至，头衔各清冷。只有孙子荆，坐啸冠慵整。人生贵适意，游息趣各领。遂循菰蒲行，不待山灵请。
和赵铁筠太守差次即目之作
作者：沈丙莹
朝代：清

出郭无多路，惊看战垒高。秋原断烟火，破屋长蓬蒿。党恶曾鸣镝，同仇更带刀。负嵎氛尚炽，扫荡仗戎韬。乱后修文县，苍凉百感增。儒冠变酋帅，官吏傍残僧。人面瘦似鹄，鬼磷多无镫。山城矧已堕，狼虎昼凭陵。觅路遗黎返，遥闻赐复恩。枌榆迷旧径，井灶出颓垣。雁集嗟无室，乌啼不见村。饥肠饱新谷，耕者几人存。
和赵铁筠太守差次即目之作·其一
作者：沈丙莹
朝代：清

出郭无多路，惊看战垒高。秋原断烟火，破屋长蓬蒿。党恶曾鸣镝，同仇更带刀。负嵎氛尚炽，扫荡仗戎韬。
和赵铁筠太守差次即目之作·其三
作者：沈丙莹
朝代：清

觅路遗黎返，遥闻赐复恩。枌榆迷旧径，井灶出颓垣。雁集嗟无室，乌啼不见村。饥肠饱新谷，耕者几人存。
和赵铁筠太守差次即目之作·其二
作者：沈丙莹
朝代：清

乱后修文县，苍凉百感增。儒冠变酋帅，官吏傍残僧。人面瘦似鹄，鬼磷多无镫。山城矧已堕，狼虎昼凭陵。
唐太宗哀忠墓
作者：沈丙莹
朝代：清

杨花开后李花开，依样征东万马来。黩武不愁新鬼哭，瘗骸空替古人哀。禅关已改褒忠额，宫掖犹闻敢谏才。争似富民颁汉爵，暮年温诏动轮台。
奢香驿
作者：沈丙莹
朝代：清

秦开五尺道，牂牁汉内属。唐蒙斩令头，星邮远相续。爨瓒一窃据，千载沦蛮服。明祖纡远略，鞭箠森都督。奢香诉君门，九驿为君筑。遂令龙场路，使节通巴蜀。缅想经营初，锦袍亲督促。一曲西溪水，曾照人如玉。宣慰绪勿延，明社嗟已屋。惟兹旧驿亭，香名永芬馥。奢香树边功，良玉拥戎纛。天生奇女子，争辉二申录。
宿滑县和壁上韵
作者：沈丙莹
朝代：清

三九严寒苦忆家，轮蹄已瘁客程赊。荒村遍是三毛饭，淡水艰于七品茶。漫说燕台搜骏骨，剧思乡树著梅花。白云深处频回首，亲舍迢遥霅水涯。
春日即事时馆惜薪司胡衕
作者：沈丙莹
朝代：清

寂静书斋昼掩扉，一帘香篆故依依。研涵暖日隔窗炙，风卷晴沙穿户飞。曲巷荒凉春不到，重城深邃客来稀。花开梓里应嗤我，草长江南人未归。
白泥差次见比户皆食蒿喟然作采蒿行寄戴商山观察
作者：沈丙莹
朝代：清

哀鸣满四墅，四野无稻粱。可怜声嗷嗷，日夜鸣饥肠。长欃无处觅黄独，中野惟蒿带烟绿。口实乃与角龙争，性命但凭寸茎续。鹑衣村妇蓬鬓鬖，后者五五前三三。终朝采蒿蒿满篮，携篮归来红日酣。释之蒸之如荠甘，土锉一饱偕夫男。夫男一饱力可用，踯躅水田秧插种。青青田中秧，籽粒借官仓。所祝刈获丰，官仓得填偿。囊有余粟充资粮，蒿兮蒿兮谁尔尝。苦忆年年谷未熟，打稻交官犹未足。
苦寒吟和周岷帆学博
作者：沈丙莹
朝代：清

有客有客蟭螟巢，各持一笔暮复朝。朔风怒号骤凛冽，砚冰高凸硬于铁。捉笔在手指将裂，榾柮欲煨炉不然。柝声敲断人未眠。凉月窥窗镇相逼，袖手相对心悁悁。忽忆豪华朱邸擅，醉酒羔羊正开宴。又忆街头卖饼翁，萧条裋褐风霜中。世事不齐殊悲欢。书生之寒犹非寒，敝裘在身谁云单。冁然一笑共拊手，陡觉暖气融融生户牖。
途次见锄田者感赋
作者：沈丙莹
朝代：清

圣道济天下，鲰生讵办此。聿受孔子戒，遂学孔子仕。行义齐险夷，受任无远迩。辙环不到秦，我行万里许。未晓上征鞍，既昏犹未止。出都阅旬余，计程乃方始。愧彼锄田人，一生守桑梓。中有沮与溺，应笑栖皇子。
除夕小亭招饮座上举贾浪仙祭诗事
作者：沈丙莹
朝代：清

小亭主人才高翔，秋来健笔摇岳阳。鹭堠乌亭足吟兴，归来示我诗满囊。满囊诗句满座客，高筑词坛作除夕。有怀岛佛撚吟髭，年年设祭陈新诗。韵事艳传许相效，莫辞共引琉璃卮。我愧粗官走尘土，不学浪仙作诗苦。穷年底事劳精神，欲饮茫然何所补。
龙硐背
作者：沈丙莹
朝代：清

筹笔驿西流滔滔，溪声漰湃飞涛。一山横绝水流处，翠屏矗立千尺高。水流不可遏，山高不可越。岩下一窍通，泻若桶底脱。我疑洪水泛滥时，此间浩瀚无高卑。西羌来禹禹曰咨，咨尔庚辰其平治。檄下龙宫神力施，龙受敕召不敢诿。穴山泄水水乃退。然后峻者为崖巅，平者为原田。高高下下位置罔攸愆，我来舒啸龙硐背，骊龙骊龙且勿睡。欲问澹灾旧时事，骊龙贪睡不闻声，但闻硐底流水鸣瑽琤。
有感
作者：沈业富
朝代：清

荒深庭院藓苔斑，到处标题感旧颜。落叶半填穿砌井，夕阳斜倚对楼山。敦槃当日争雄长，樵牧于今话等闲。太息梁间飞燕子，年年春尽尚知还。
渡河
作者：沈业富
朝代：清

霜鬓添来此日多，漫将心事托烟萝。疏星曙色分崤岭，落日西风涌大河。春到傅岩应作雨，津开茅涧自横波。吴歈忽起乡关思，彷佛离筵一曲歌。
挽曾纪泽联
作者：沈东成
朝代：清
体裁：联

郭仆射勋名，辉煌两世，溯桓圭宠锡，橐笏家传，相业定重光，并有精忠留宇宙；赵营平学问，通晓四夷，忆都护府开，会同馆启，边机陪末议，空余威略憺华戎。
秣陵杂咏·其一
作者：沈中栋
朝代：清
体裁：七言绝句

浪游未得买归船，料峭春寒旅思牵。閒补秣陵风土志，新年门户贴花笺。
秣陵杂咏·其二
作者：沈中栋
朝代：清
体裁：七言绝句

长干古寺塔崚嶒，乘兴抠衣一再登。不管人间兴废事，孤僧自礼佛前灯。
见萤火
作者：沈中栋
朝代：清
体裁：七言律诗

空庭时见碧萤流，散帙空帏影乱浮。风雨忽飞潘岳思，江湖偏伴杜陵愁。小明自照聊应尔，腐草含光得自由。上苑即今多瑞露，可能再向景华游。
仲秋日怀木庵仝李潜夫马允培联句赋得南山当户牖用十七筱韵
作者：沈中琛
朝代：清
体裁：古风

精庐临澄溪，夕阳展晴眺。渐觉秋气深，能令客思渺。苍凉自南来，蜿蜒还东绕。遥青隐云间，瑞霭浮天表。松风到良宵，海日遇清晓。一望极平原，千寻浴芳沼。郊原雨乍收，川谷流方淼。虚窗接绿芜，小艇迷红蓼。栖岩净瘴烟，开径移霜筱。怀人梦转孤，伤往情何悄。忧来事薄吟，谭罢浇清醥。良晤尚可期，赋归兴未了。
山中归晤允培即订明春入山之期
作者：沈中琛
朝代：清
体裁：五言律诗

入山寻旧约，出谷访名贤。怪石横窥涧，长松上拂天。岁时从汉腊，耕凿咏尧年。好句春光熳，相期漱碧泉。
冷泉亭
作者：沈丹槐
朝代：清

清兴健篮舆，游迹随蜡屐。一往寒烟生，其上列松柏。空山落叶深，没尽青芝迹。云是冷泉亭，清泉流白石。泠泠绿玉寒，蔼蔼苍烟积。碎作琉璃声，泻落石罅窄。画屏青巉巉，倒影浸石壁。缅怀香山翁，登临忆畴昔。游者信如斯，美人一水隔。濯罍盛冷云，扫叶烹玉液。坐久万虑捐，茶烟具空碧。
节烈严姬行
作者：沈之灏
朝代：清
体裁：古风

石家有绿珠，楼头报主捐其躯。乔家有碧玉，井底投骸主不辱。两媛千古名字香，谁云婢妾无肝肠。严姬严姬松柏姿，霜凌雪虐赤手支。翁亡旋侍白头媪，晨炊宵绩容颜槁。翁媪两丧相继遭，买山负土双坟高。无须�面并截耳，愿得从容就一死。一死了却婢子心，寸心不易千黄金。君不见须眉中有妾妇身，锦衣玉食随后尘，暮楚宠兮朝秦臣。呜呼暮楚宠兮朝秦臣，安得遗臭之骨留芳芬。
鸬鹚行
作者：沈之灏
朝代：清
体裁：古风

霖雨既过村溪浑，溪浑且深鱼虾屯。老渔不用网罟施，持竿拍拍驱鸬鹚。渔驱鸬鹚鹚驱鱼，大鱼小鱼触頞趋。浪捲波翻看血战，俄顷献俘来水面。呜呼鱼乎诚何辜，脱网又遭兹剪屠。鸬鹚盍不糊尔口、饲尔雏，乃为老渔之韩卢。吾将脍鸬鹚，于刀炰鸬鹚，于釜杂鱼鲜，以为脯夫。安知鱼鲜之美堪上筵，鸬鹚肌肉腥臊难置俎。
夜宿云母山
作者：沈乐善
朝代：清

一径缘松脚，岩扉锁石清。溪云酿花气，山雨入泉声。笋蕨僧厨味，壶觞旅客情。薄眠空翠里，竹月夜深明。
岳王祠孝女井
作者：沈乘
朝代：清
体裁：七言律诗

黄龙未饮诏抽轮，三字含冤千古呻。弱女偏能存大义，天王甘自号藩臣。苌弘碧化银床影，精卫魂填玉镜尘。不是铁栏留旧迹，岳家故第已难询。
项王妾
作者：沈乘
朝代：清
体裁：古风

秦政焚竹帛，英雄薄诗书。季矜马上得，羽以姓名嗤。何彼绮罗质，研心反在兹。柱下五千字，闺中独得师。我闻老氏教，知雄守其雌。何不说老蛮，当无垓下咨。抑或叱咤主，不可进言辞。彭城葬者是何年，划沟霸业犹未湮。免使英雄悲逝日，不共虞兮唤可怜。神剑埋幽有时出，惜无姓字与人传。
挽林天龄联
作者：沈乙辉
朝代：清
体裁：联

两世契交情，溯从事丹铅，诸昆亲炙多年，获教岂徒身受益；一朝悲永诀，看公归素旐，伯兄宦羁斯地，临风不独我伤神。
挽林天龄联
作者：沈乙辉
朝代：清
体裁：联

以文字结主知，卅年扬历清华，轺车衔命，讲幄宣勤，仆仆半生，遂以勤劳婴宿疾；惟仁人宜寿相，半百光阴荏苒，一椽仅蔽，二顷难谋，萧萧清况，博将遗泽付诸甥。
挽林天龄联
作者：沈乙辉
朝代：清
体裁：联

以身许国不及私，力疾而衡文，从容而坐化，岂真仙乎非死，死固乐矣生奈何，妻也子也弗在侧；惟我相从为有素，因缘则翰墨，恩谊则弟兄，可怜病望其来，来未几时君又逝，医耶药耶咎伊谁。
捕蝗谣
作者：沈云尊
朝代：清

急捕蝗，令如火，事关官黜陟，小民焉敢惰。东村西村办酒浆，胥隶杂遝来捕蝗。蝗兮蝗兮驱不去，禾稼转受蹂躏伤。我闻古人语，螟螣蟊贼各有主。吏治贪残实自取，胡为罚弗及吏反及民，嗟我妇子罹苦辛。官今报蝗不为害，大府交章荐治最。
栽柳谣
作者：沈云尊
朝代：清

栽柳复栽柳，伍伯持官符。下乡索钱如索逋，十株之值不得买一株。栽柳堤两旁，灌溉日夜忙。枯死不汝贷，敲扑责补偿。上官按部行阡陌，新柳濛濛拂幰碧。奖此良有司，奉令果称职。乡氓或诉徵敛奇，戆直翻遭上官呵，柳株之值能几何。
挽张之洞联
作者：沈云沛
朝代：清
体裁：联

所谓大臣，秉正以生，守正以死；在乎俊杰，经世维旧，遗世维新。
送李斯年闽游
作者：沈传弓
朝代：清
体裁：七言律诗

何事还家复远游，鸣榔伐鼓发中流。才人好带芙蓉剑，少妇难看玳瑁楼。闽海云山通百越，粤江组练壮三秋。无诸台上休南望，回首乡关万里愁。
踏莎行·春尽作
作者：沈传桂
朝代：清
体裁：词

细绿迷鸦，疏红醉蝶，一腔愁倩啼莺说。东风吹泪过江城，黄昏细雨孤灯灭。
中酒心情，嫩寒时节，踏青人又销魂别。碧烟如梦不开门，门前千点梨花雪。
过百花洲
作者：沈作霖
朝代：清

谁移岩壑入江城，石径参差水木清。荷背罥珠留雨意，松梢偃盖纳秋声。宾朋时复传觞咏，花鸟犹然解送迎。遁迹偏容高隐者，至今废圃忆云卿。
南乡子·雪夜独坐得飘字
作者：沈佩
朝代：清

帘外雪初飘。翠幌香凝火未消。独坐夜寒人欲倦，迢迢。梦断更残倍寂寥。楼阁遍琼瑶。庭树纷纷玉作条。林外梅花应放也，萧萧。香过寒溪第几桥。
南柯子·新秋
作者：沈佩
朝代：清

枕簟清无暑，波纹静欲流。微云过尽雨初收，正是晚凉时候、似新秋。香烬金猊冷，风轻翠影柔。谁家砧杵度南楼，又是一湾斜月、挂银钩。
卜算子·元夜
作者：沈佩
朝代：清

台馆遍笙歌，又是黄昏后。寂寂梅花小院开，报道春依旧。梦断月初斜，素影清如昼。光景年年一样新，且放眉间皱。
巫山一段云·春闺
作者：沈佩
朝代：清

烟柳迷深院，春风袅翠鬟。锁窗人静意阑珊。飞絮满雕栏。几点昏黄雨，吹残烛影寒。停针无语又更阑。独自倚楼看。
捣练子·春晓
作者：沈佩
朝代：清

花露重，莫凭栏。楼上新妆怯晓寒。啼鸟数声惊梦破，却教愁思上眉端。
江城子·月夜闻笛
作者：沈佩
朝代：清

银河黯淡碧于流。数更筹。晚烟收。倚遍栏杆，无语思悠悠。何处画楼吹玉笛，惊客梦，动离愁。鬓云斜亸玉搔头。月光浮。上帘钩。丹桂凝寒，素影弄轻柔。试问闺人知也未，风乍度，便悲秋。
浣溪沙·春去
作者：沈佩
朝代：清

杨柳丝丝系玉骢。杜鹃啼处晚烟浓。春光遍逐水流东。满院落花愁寂寂，一帘飞絮恨匆匆。无聊最是月明中。
点绛唇·寒食
作者：沈佩
朝代：清

柳外莺啼，帘垂满地梨花碎。东风无赖，吹得人憔悴。村舍烟稀，草色青青路。寻芳去。子规声沸。却被愁牵住。
点绛唇·萤火
作者：沈佩
朝代：清

素影翩翩，池塘雨过明如霁。乱飘香砌。几点星光细。露冷风轻，寂寂重门闭。更深矣。照人无寐。独伴寒蛩语。
菩萨蛮·晓妆
作者：沈佩
朝代：清

迟迟日影穿窗罅。晓寒人在重帘下。临镜独徘徊。低头学画眉。钗横双燕小。蝉鬓云缥缈。妆罢步闲阶。海棠开未开。
醉春风·春睡
作者：沈佩
朝代：清

弱柳遮芳径。帘垂深院静。倚栏无语日长时，病。病。病。燕子来时，莺儿啼处，绿柔红嫩。小阁炉烟烬。睡起人犹困。隔墙何处卖花声，恨。恨。恨。午梦未舒，轻风乍起，落花成阵。
宿陈氏山斋
作者：沈佳
朝代：清

夜色凉侵簟，萧然四壁阴。短墙犹月色，虚竹有龙吟。云卧耽幽径，天清空梵音。惟余元胜理，习静对遥岑。荒荒山气白，澹澹水增波。野旷渔镫暗，林深鸟语多。传杯依石磴，高咏藉青莎。飞动平生意，摅怀任啸歌。
宿陈氏山斋·其一
作者：沈佳
朝代：清

夜色凉侵簟，萧然四壁阴。短墙犹月色，虚竹有龙吟。云卧耽幽径，天清空梵音。惟余元胜理，习静对遥岑。
宿陈氏山斋·其二
作者：沈佳
朝代：清

荒荒山气白，澹澹水增波。野旷渔镫暗，林深鸟语多。传杯依石磴，高咏藉青莎。飞动平生意，摅怀任啸歌。
春雨寄王子
作者：沈佳
朝代：清

南山终日沈烟雾，卷帘忘却湖中树。野鸟争喧沙岸旁，行人醉失溪边路。渡头杨柳已增悲，遥怜楚客重相思。白云湖上衔杯日，为忆春风花落时。
津沽送季弟森甫南还
作者：沈保靖
朝代：清
体裁：五言律诗

落日下平芜，苍茫百感俱。艰难怜弱弟，飘泊笑今吾。碧海归帆稳，辽天客雁孤。何当乡社宴，相与醉屠苏。
卜算子
作者：沈允慎
朝代：清

风月忒萧条，情绪还依旧。醉里清歌梦里吟，伤得心儿够。扶病送春归，病起悲秋又。花样丰神雪样肤，都为聪明瘦。
忆秦娥·隔湖望柳
作者：沈允慎
朝代：清

东风急。两堤垂柳平湖隔。平湖隔。烟笼初月，柔丝如织。睡眉冷眼曾相识，诗魂绾向青青隙。青青隙，宿寒犹滞，啼莺无力。
感皇恩·题沈竹斋明经淑配阮媚川夫人遗集
作者：沈允慎
朝代：清

月冷谢庭空，瑶琴声断。飘渺仙云碧城远。尘缘如梦，虚说齐眉曾愿。春归花落易，韶光短。昔忆江南，频拈湘管。泪滴思亲翠笺满。词工漱玉，遗向天涯人羡。清才深不愧，名门媛。
浣溪沙
作者：沈允慎
朝代：清

一缕炉烟昼掩窗。绣衾斜拥怕经凉。不教消领好风光。病入秋来惟忆月，花开雨里不生香。销魂时节是重阳。
浣溪沙 晓出钱塘门 见潘钟瑞《香禅词钞稿》
作者：沈允慎
朝代：清

一派春阴逐浪消。碧云晴压画栏桥。金莺啼处晓风高。淡白残英飞竹院，嫩黄新柳系兰桡。可怜滋味属花朝。
浪淘沙
作者：沈允慎
朝代：清

云影淡沉沉。寂历花阴。夜寒如水透罗襟。明月伴侬侬坐月，冷句孤吟。何处急霜砧。落木森森。萧条景物易关心。岁岁秋归愁不去，秋短愁深。
浪淘沙
作者：沈允慎
朝代：清

凉雨滴空庭。淅沥闲听。一星灯火掩疏棂。叶落风吟蛩又语，并作秋声。绮窗耐宵清。小倚罗屏。龙须锦褥睡何曾。不管薄寒侵素指，久弄银筝。
清平乐
作者：沈允慎
朝代：清

玉帘捲了。楼外闲云绕。独立苍茫人影悄。减却吟情多少。秋风冷遍天涯。疏花还为谁开。雁字几行隔浦，怪他不带书来。
清平乐·题鲍问梅《读书堂图》
作者：沈允慎
朝代：清

流传小印。磨洗分明认。玉局手镌清有韵。合与著书人近。苏堤劫后萧条。柳眉瘦减愁描。天恐丛祠湮没，馀辉预托冰绡。
满江红·题砚香《落花庭院图》
作者：沈允慎
朝代：清

深院零红，凄绝处、啼鹃夜闻。垂柳畔、阑干几摺，送了残春。珊管句题名士泪，瑶台香杳美人魂。甚经年，蓬岛梦迢迢，遮暮云。停翠斝，酒难温。闲绣箧，线犹存。记萼华无语，怨锁眉痕。燕垒已倾罗幕冷，蛛丝常罥画帘昏。盼佩环，月下不归■，空怆神。
点绛唇
作者：沈允慎
朝代：清

剪烛西窗，淡妆小倚屏山畔。翠笺玉管。伴我推敲惯。月酿轻寒，寂寂春宵半。更筹转。香残人倦。梦绕梨花院。
生查子
作者：沈允慎
朝代：清

梳洗倦朝朝，酒病还来凑。带褪小腰肢，羞比垂杨瘦。强上画楼凭，泪湿红绡又。无赖是东风，吹落桃花骤。
祝英台近·落花如梦，芳草多愁，旅馆萧条，悲吟成调
作者：沈允慎
朝代：清

鸭消香，莺唤梦，芳思倦春昼。独黯吟魂，微雨发红豆。年来一寸词肠，都成骚屑。是旧泪新愁搓就。漂流久。空劳杜宇声催，归期几曾有。修竹闲凭，翠影薄凝袖。鬓边花不胜簪，发羞搔短，奈荏苒、岁华辜负。
醉太平
作者：沈允慎
朝代：清

微风画廊。斜阳绣窗。欲临金镜慵妆。对花枝忖量。青笺半方。乌阑数行。情丝还比春长。写东风太忙。
高阳台 见许乃谷《瑞芍轩诗钞 题词》
作者：沈允慎
朝代：清

太岳风流，横河门巷，平章花月年年。跌宕豪情，新声谱入冰弦。清游尚忆巢居阁，折寒梅、曾谒词仙。羡幽闲，除了林逋，谁与齐肩。飘零久隔孤山梦，忽披吟珠玉，乡思缠绵。客有知音，天涯珍重金荃。才名自昔传人海，历沧桑、赵璧仍还。算因缘，翠墨银毫，写遍蛮笺。
外舅查声山先生挽辞
作者：沈元沧
朝代：清

夙有莼鲈志，秋风忆钓竿。地高投足险，恩重乞身难。诗酒尘边废，林泉画里看。诵诗时叹羡，每在硕人宽。
夜雨与友人感赋
作者：沈元沧
朝代：清

江村归去见闲田，屡遇尧汤水旱年。秋气萧条连井邑，烟光惨澹自山川。虚疑世有桃源路，共笑人忧杞国天。多事刘琨空起舞，鸡声误却半宵眠。
杂咏二首
作者：沈元沧
朝代：清

秘殿从容召对频，庙堂气象若为新？难逢沙汰江河手，合有招延羽翼人。种漆樊侯知备预，忧葵鲁妇枉悲辛。今朝听说朝阳凤，一纸封章新进臣。避世金门不厌深，华颠短褐岁侵寻。相逢北阙青云客，谁和南山《白石吟》？数箸能谈天下事，千秋须识古人心。贾生已去王通逝，独立苍茫感不禁。
杂咏二首·其一
作者：沈元沧
朝代：清

秘殿从容召对频，庙堂气象若为新？难逢沙汰江河手，合有招延羽翼人。种漆樊侯知备预，忧葵鲁妇枉悲辛。今朝听说朝阳凤，一纸封章新进臣。
杂咏二首·其二
作者：沈元沧
朝代：清

避世金门不厌深，华颠短褐岁侵寻。相逢北阙青云客，谁和南山《白石吟》？数箸能谈天下事，千秋须识古人心。贾生已去王通逝，独立苍茫感不禁。
涿州
作者：沈元沧
朝代：清

百雉重城势不孤，居然绾毂拥皇都。风云气概楼桑里，土壤膏腴督亢图。事去英雄遗恨在，时平草泽弃才无。独怜老作西征客，鞍马劳劳走道途。
甲寅闽变，永嘉令马公琾与温处道陈公丹赤同时殉难，今春马公子观察君陈情行在，特锡恩谥忠勤，敬赋一章以纪其盛
作者：沈元沧
朝代：清

一官迢递到岩疆，闽海烽烟正扰攘。此日陈豨终负汉，同时南八自忠唐。三年乱定闻家祭，两字名尊慰国殇。庙社灵旗应俨在，清魂千古恋桐乡。
白云簃杂咏之一
作者：沈元沧
朝代：清

临风双鬓影飘萧，手把残编慰寂寥。贤母自能知陆续，直臣幸免祭皋陶。谤深谁为珠犀雪，路远拚将髀肉消。闻道恢恢天网阔，那囚鸾凤放鸱枭。
过黄公滩，自东坡改为惶恐，文信国仍之，后相沿为故实矣
作者：沈元沧
朝代：清

雨馀乘晓狎危澜，来过黄公第一滩。帆饱长风争马驶，溪添新涨抵江宽。篙师欲作摊钱戏，客子休歌《行路难》。天意似怜山水癖，要令南海纵奇观。
题屈子诗外二首
作者：沈元沧
朝代：清

匹马三边听鼓鼙，吴钩笑拂月初低。英雄末路怜红粉，消得香东与墨西。笑他馀子竞风骚，未许陈梁声价高。一代才名兼意气，海南沛上两诗豪。
题屈子诗外二首·其一
作者：沈元沧
朝代：清

匹马三边听鼓鼙，吴钩笑拂月初低。英雄末路怜红粉，消得香东与墨西。
题屈子诗外二首·其二
作者：沈元沧
朝代：清

笑他馀子竞风骚，未许陈梁声价高。一代才名兼意气，海南沛上两诗豪。
初构草舍呈东山邻友
作者：沈兆奎
朝代：清
体裁：七言律诗

六载波臣信所如，萧然蓬荜是吾庐。几行断雁风高处，一片閒云海曙初。性僻正宜君辈友，时艰并与故人疏。荣枯却看柴门外，好傍昭灵赋卜居。
挽张之洞联
作者：沈兆奎
朝代：清
体裁：联

其功安社稷，其学志圣贤，千秋史册之光，何殊唐代赞皇、宋廷司马；在天为星辰，在地作河岳，此日舟车所至，看有士林涕泪、万姓讴思。
句容
作者：沈兆沄
朝代：清

平原风急卷轻烟，落日光寒雪霁天。老树槎丫垂木稼，童山层叠接梯田。神祠旧识曾三宿，客路重经又五年。差喜宵来无候吏，间搜坏壁录诗篇。
句容
作者：沈兆沄
朝代：清
体裁：七言律诗

平原风急卷轻烟，落日光寒雪霁天。老树槎桠垂木稼，童山层叠接梯田。神祠旧识曾三宿，客路重经又五年。差喜宵来无候吏，间搜坏壁录诗篇。
得游灵谷寺
作者：沈兆沄
朝代：清

不到禅林历八年，重游春暖雨余天。万松夹道连空翠，一水通厨引槛泉。携友已非前度客，寻僧又结后来缘。浮踪笑我频南北，绝少游山祇泛船。鳞比方田旧赐庄，劫余幽径未全荒。山光拂槛含朝爽，塔影凌空淡夕阳。檐卜花开无俗韵，伊蒲馔设有余香。归途十里沿钟阜，还访参军旧草堂。
得游灵谷寺·其一
作者：沈兆沄
朝代：清

不到禅林历八年，重游春暖雨余天。万松夹道连空翠，一水通厨引槛泉。携友已非前度客，寻僧又结后来缘。浮踪笑我频南北，绝少游山祇泛船。
得游灵谷寺·其二
作者：沈兆沄
朝代：清

鳞比方田旧赐庄，劫余幽径未全荒。山光拂槛含朝爽，塔影凌空淡夕阳。檐卜花开无俗韵，伊蒲馔设有余香。归途十里沿钟阜，还访参军旧草堂。
惠济闸
作者：沈兆沄
朝代：清

声殷巨雷光喷雪，一径划然苍崖裂。悬溜陡落船溯流，倒吹更兼朔风烈。三闸险如十八滩，惠济尤比上滩难。百夫绞挽凭长缆，辘轳失转心胆寒。我行到闸值薄暮，狂飙愈助奔涛怒。石燕高飞雨欲来，榜人齐唱《公无渡》。亟欲过此翻游移，粮艘亦复行迟迟。未柔变刚由搏激，凶猛如虚与委蛇。闸畔维舟永今夕，人静无声依峭壁。伏枕俨闻过千军，急湍不知添几尺。忽喜浪息朝暾晴，下游版闭自在行。入坎出坎祇俄顷，化险有术惟持平。
过友人村居
作者：沈兆沄
朝代：清

弦歌出草堂，人静郑公乡。流水菊三径，疏窗山一房。书含蕉叶绿，茶浥豆花香。随意清谈久，林深易夕阳。
黄陵庙
作者：沈兆沄
朝代：清

万陵矶下秋波长，黄陵庙前秋草荒。汀洲浩荡排牙樯，神相逐争翱翔。目极鸿雁归衡阳，丹枫叶落西风凉。二十五弦韵悠扬，帝子哀怨来潇湘。龙驭一去白云乡，九嶷望断烟苍茫。江皋斑竹凝寒霜，愁科北渚徒彷徨。霞为帐兮珠为裳，明珰翠羽仙人妆。行客络绎陈椒浆，揭车杜若纷馨香。依稀环佩声琅琅，灵旗冷月摇清光。乘潮直下君山旁，巴人一曲歌渔郎。
出新郑得小溪极幽秀
作者：沈兆霖
朝代：清

断岸陡成壁，其下横清溪。溪光渺无尽，曲曲穿平畦。含露苇苕润，出波荷芰齐。积阴亘不散，凉意迎征蹄。
潼关
作者：沈兆霖
朝代：清

禁谷天开望若悬，凭高设险拱秦川。峥嵘太华排云出，曲折浑河抱堞圆。此地纵横经百战，前朝控制抵三边。尚书废垒知何处？落日残鸦一惘然。
与友奕
作者：沈光文
朝代：清
体裁：五言律诗

吟罢客方至，疏枰手自开。不堪观败局，聊欲试燃灰。野竹声初静，遥风翠亦来。谁兴淝水业，且复共衔杯。
中秋夜坐
作者：沈光文
朝代：清
体裁：五言律诗

果然今夜月，不与别宵同。环岛风光净，随潮水气通。欢凭人共赏，兴属我何穷。却笑清樽竭，年年沧海中。
五日【五
作者：沈光文
朝代：清
体裁：七言律诗

谩说哀猿择木难，锦标夺尽我徒看。宁堪独醒还如屈，也取新芳试浴兰。命到饥来奚待续，冠当穷处自羞弹。应声却怪山妻语，也比鲇鱼上竹竿。
仲春日友人招饮不赴
作者：沈光文
朝代：清
体裁：七言律诗

并无一事慰相知，占住桃源亦颇宜。诗债屡稽明月夜，酒缘偏误好花时。频收静致留春雨，忽发新思寄柳枝。却讶渔人焉得到，遂令鸡犬也生疑。
偶成
作者：沈光文
朝代：清
体裁：七言律诗

最是贫来韬迹宜，强争枘凿竟忘痴。客窗诗苦囊兼涩，旅梦春浓老不知。失意无成知得少，灰心已久望燃疑。生嫌岂独刘惔妹，难笑东山掩鼻时。
偶成
作者：沈光文
朝代：清
体裁：七言律诗

百孔难教补即全，秋来客意望谁怜。甓当劳处忘同瘁，棋著閒时巧未传。任我穷留日月老，何人智合事机先。荒居欲藉虚名重，前路茫茫且问天。
别洪七峰
作者：沈光文
朝代：清
体裁：七言律诗

鹭岛初来便识君，东山又共学耕耘。发肤无恙悲徒老，著述方成悔欲焚。忽作閒心同倦鸟，俄焉长揖别高云。从今只合言于野，理乱都将置不闻。
别顾南金
作者：沈光文
朝代：清
体裁：七言律诗

明知苦节却艰贞，九载相怜藉友声。丘壑有情推大老，色言欲避笑愚生。入山地近区南北，此日情深胜弟兄。安得时时慰依傍，长如鸥鹭得随行。
卢司马惠朱薯赋谢
作者：沈光文
朝代：清
体裁：五言律诗

隔城遥望处，秋水正依依。煮石烟犹冷，乘桴人未归。调饥思饱德，同饿喜分薇。旧德萦怀抱，于兹更不违。
发新港途中即事
作者：沈光文
朝代：清
体裁：五言律诗

隐心甘作苦，逐逐却难禁。计拙忧成老，身閒喜独吟。尘嚣浑欲脱，山水试相寻。满路芙蓉发，秋光已觉深。
吴正甫忽欲为僧以柬寄赋答
作者：沈光文
朝代：清
体裁：五言律诗

常说为僧好，君今欲了缘。果然撇得下，祇便悟当前。但使身无累，毋令世有权。释名余早定，不是爱虚圆。
和曾体仁赏菊分得人字
作者：沈光文
朝代：清
体裁：七言律诗

孤芳独出绝纤尘，冷向閒中老此身。赏并高朋欢不极，时当晚季傲为真。新题遍咏偏催我，半醉高歌欲效人。子夜月明凄绝处，满丛寒露不知春。
咏篱竹
作者：沈光文
朝代：清
体裁：七言绝句

分植根株便发枝，炎方空作雪霜思。看他尽有参天势，只为孤贞尚寄篱。
夕餐不给戏成
作者：沈光文
朝代：清
体裁：七言律诗

难道夷齐饿一家，萧然群坐看晴霞。炼成五色奚堪煮，醉羡中山不易赊。秋到加餐凭素字，更深吸露饱空华。明朝待汲溪头水，扫叶烹来且吃茶。
夜眠听雨
作者：沈光文
朝代：清
体裁：五言律诗

遇晴常听月，无月听偏难。海怒声疑近，溪喧势作寒。閒枝惊鸟宿，野渚洽鱼欢。梦与诗争局，诗成梦亦残。
大醉示洪七峰
作者：沈光文
朝代：清
体裁：古风

今日蠢休文，大不合时宜。只知作桀犬，降表竟莫为。蹈海苦不死，患难徒相随。信友本事亲，绝裾悔难追。家亦有薄田，弃之来受饥。何敢与人争，志气似难隳。天水有名臣，北海使节持。厥孙居此地，坚操更标奇。我欣与之交，廿六载于兹。兔园谁赋雪，平原会可期。欲学樊将军，卮酒安足辞。浮白笑难老，醉言自觉痴。问途已若此，且读谷风诗。
寄怀庄桤庵
作者：沈光文
朝代：清
体裁：五言律诗

别岛山川异，伤怀是故臣。同心为千载，分手记初春。志士尊声气，东都重缙绅。寒梅将欲放，折寄不嫌频。
寄迹效人吟
作者：沈光文
朝代：清

不道十馀载，犹然若故时。因人作事缓，连我信天疑。燕雁春秋易，沧桑日月迟。为兴靡骋感，且滞水之湄。分得青天在，盘桓且振裾。行春依雨歇，问月借春舒。草咎张椎误，兼之荆剑疏。将传岛上史，末路漫踌躇。共说暂来尔，淹留可奈何。驱羊劳叱石，返舍拟挥戈。我耻周旋倦，人言厌恶多。旅途宜自惜，慨以当长歌。望水知遥途，隔江风景殊。艰难依鹭渚，愤发奋虬须。仙近饥留朔，山移子继愚。閒鸥不厌我，日共与为徒。于我应当饿，家人苦未能。凭胸携旧积，就史接多朋。致牍童傒厌，分粮雁鹜憎。谋身尚不足，王业几时兴。烟霞岛上满，落日鬼豪侵。支命全亏骨，包愁总在心。径荒陶兴浅，袍吝范寒深。起舞徒虚事，频年听翰音。
寄迹效人吟·其一
作者：沈光文
朝代：清
体裁：五言律诗

不道十馀载，犹然若故时。因人作事缓，连我信天疑。燕雁春秋易，沧桑日月迟。为兴靡骋感，且滞水之湄。
寄迹效人吟·其三
作者：沈光文
朝代：清
体裁：五言律诗

共说暂来尔，淹留可奈何。驱羊劳叱石，返舍拟挥戈。我耻周旋倦，人言厌恶多。旅途宜自惜，慨以当长歌。
寄迹效人吟·其二
作者：沈光文
朝代：清
体裁：五言律诗

分得青天在，盘桓且振裾。行春依雨歇，问月借春舒。草咎张椎误，兼之荆剑疏。将传岛上史，末路漫踌躇。
寄迹效人吟·其五
作者：沈光文
朝代：清
体裁：五言律诗

于我应当饿，家人苦未能。凭胸携旧积，就史接多朋。致牍童傒厌，分粮雁鹜憎。谋身尚不足，王业几时兴。
寄迹效人吟·其六
作者：沈光文
朝代：清
体裁：五言律诗

烟霞岛上满，落日鬼豪侵。支命全亏骨，包愁总在心。径荒陶兴浅，袍吝范寒深。起舞徒虚事，频年听翰音。
寄迹效人吟·其四
作者：沈光文
朝代：清
体裁：五言律诗

望水知遥途，隔江风景殊。艰难依鹭渚，愤发奋虬须。仙近饥留朔，山移子继愚。閒鸥不厌我，日共与为徒。
山间
作者：沈光文
朝代：清

战攻人世界，隐我入山间。且作耽诗癖，谁云运甓閒。松杉生远影，风雨隔前湾。天路遥看近，归云共鹤还。生平未了志，每每托逃禅。不遂清时适，聊耽野趣偏。远钟留夜月，寒雨静江天。拯涣方乘木，才弘利涉川。念此朝宗义，孤衷每郁寥。未能支厦屋，祇可托渔樵。冀作云中鹤，来听海上潮。长安难得去，不是为途遥。已当天末处，地亦近南交。欲雨虚帷润，无家壮志抛。桐看几落叶，燕记屡营巢。正作还乡梦，虚窗竹乱敲。云间长抱石，鸥梦浅依沙。山静能容客，潮流直到家。苟全徙倚便，小隐困穷加。不识春风面，何人问落花。饿已千秋久，人堪饭首阳。苦忧徒反侧，无事笑徜徉。慨想风云合，回思雨露长。只今空寂寞，能不恋沧浪。长松不可俯，远视立亭亭。月色来窗曙，山光到海青。荒村馀古意，老鹤爱修翎。正发临池兴，忧来笔又停。
山间·其一
作者：沈光文
朝代：清
体裁：五言律诗

战攻人世界，隐我入山间。且作耽诗癖，谁云运甓閒。松杉生远影，风雨隔前湾。天路遥看近，归云共鹤还。
山间·其七
作者：沈光文
朝代：清
体裁：五言律诗

饿已千秋久，人堪饭首阳。苦忧徒反侧，无事笑徜徉。慨想风云合，回思雨露长。只今空寂寞，能不恋沧浪。
山间·其三
作者：沈光文
朝代：清
体裁：五言律诗

念此朝宗义，孤衷每郁寥。未能支厦屋，祇可托渔樵。冀作云中鹤，来听海上潮。长安难得去，不是为途遥。
山间·其二
作者：沈光文
朝代：清
体裁：五言律诗

生平未了志，每每托逃禅。不遂清时适，聊耽野趣偏。远钟留夜月，寒雨静江天。拯涣方乘木，才弘利涉川。
山间·其八
作者：沈光文
朝代：清
体裁：五言律诗

长松不可俯，远视立亭亭。月色来窗曙，山光到海青。荒村馀古意，老鹤爱修翎。正发临池兴，忧来笔又停。
山间·其六
作者：沈光文
朝代：清
体裁：五言律诗

云间长抱石，鸥梦浅依沙。山静能容客，潮流直到家。苟全徙倚便，小隐困穷加。不识春风面，何人问落花。
山间·其四
作者：沈光文
朝代：清
体裁：五言律诗

已当天末处，地亦近南交。欲雨虚帷润，无家壮志抛。桐看几落叶，燕记屡营巢。正作还乡梦，虚窗竹乱敲。
州守新搆僧舍于南溪人多往游余未及也
作者：沈光文
朝代：清
体裁：七言律诗

沿溪傍水便开山，我亦闻之拟往还。一日无僧浑不可，十年作客几能閒。书成短偈堪留寺，说到真虚欲点顽。正有许多为政处，仅将心思付禅关。
己亥1659除夕
作者：沈光文
朝代：清
体裁：古风

年年送穷穷愈留，今年不送穷且羞。穷亦知羞穷自去，明朝恰与新年遇。赠我椒樽属故交，频频推解为同胞。客路相依十四载，明年此日知何在。修门遥遥路难通，古来击楫更谁同。也怜窭空嗟无告，犹欲坚持冰雪操。爆竹声喧似故乡，繁华满目总堪伤。起去看天天未晓，鸡声一唱残年了。
庭中白菊新开
作者：沈光文
朝代：清
体裁：七言绝句

新妆入夜洗胭脂，移向灯前赏一卮。不觉更深花共醉，影随斜月舞迟迟。
归望
作者：沈光文
朝代：清
体裁：五言律诗

归望频年阻，徒欢梦舞斑。在原嗟鸟散，杖策效鳞攀。镜里头多白，风前泪积殷。用坚饥馁志，壮士久无颜。
往宁靖亭修谒
作者：沈光文
朝代：清
体裁：七言律诗

旸谷生辉尚未炎，滕王亭子绿新添。雨馀折角诚堪异，海外依人半受嫌。寻路入来皆茂草，隔溪处望映珠帘。主翁有恙因辞客，名纸烦通属典签。
怀乡
作者：沈光文
朝代：清
体裁：五言绝句

万里程何远，萦回思不穷。安平江上水，汹涌海潮通。
思归
作者：沈光文
朝代：清

岁岁思归思不穷，泣歧无路更谁同。蝉鸣吸露高难饱，鹤去凌霄路自空。青海涛奔花浪雪，商飙夜动叶梢风。待看塞雁南飞至，问讯还应过越东。飒飒风声到竹窗，客途秋思更难降。霜飞北岸天分界，月照家园晚渡江。荒岛无薇增饿色，閒庭有菊映新缸。夜深寻友沿溪去，怕叩柴门惊吠尨。我贵何妨知我希，秋山閒看倚荆扉。涛声细细松间落，雪影摇摇荻上飞。诗瘦自怜同骨瘦，身微却喜共名微。家乡昔日太平事，晚稻香新紫蟹肥。潮水如从天外来，澄光一片隐楼台。东山兴懒藏游屐，栗里花稀覆酒杯。熟惯穷愁诗债逼，久安寂寞道心开。洗兵欲挽河犹远，利涉当前藉大才。不飞霜色到疏林，芦雪枫丹秋已深。民习耕渔因土瘠，天留风月绝尘侵。山容渐老添诗料，海气凝寒动客心。絺绤自看还敝甚，无衣空捣月明砧。山空客睡欲厌厌，可奈愁思梦里添。竹和风声幽戛籁，桐筛月影静穿帘。暂言放浪樵渔共，久作栖迟贫病兼。故国霜华浑不见，海秋已过十年淹。
思归·其一
作者：沈光文
朝代：清
体裁：七言律诗

岁岁思归思不穷，泣歧无路更谁同。蝉鸣吸露高难饱，鹤去凌霄路自空。青海涛奔花浪雪，商飙夜动叶梢风。待看塞雁南飞至，问讯还应过越东。
思归·其三
作者：沈光文
朝代：清
体裁：七言律诗

我贵何妨知我希，秋山閒看倚荆扉。涛声细细松间落，雪影摇摇荻上飞。诗瘦自怜同骨瘦，身微却喜共名微。家乡昔日太平事，晚稻香新紫蟹肥。
思归·其二
作者：沈光文
朝代：清
体裁：七言律诗

飒飒风声到竹窗，客途秋思更难降。霜飞北岸天分界，月照家园晚渡江。荒岛无薇增饿色，閒庭有菊映新缸。夜深寻友沿溪去，怕叩柴门惊吠尨。
思归·其五
作者：沈光文
朝代：清
体裁：七言律诗

不飞霜色到疏林，芦雪枫丹秋已深。民习耕渔因土瘠，天留风月绝尘侵。山容渐老添诗料，海气凝寒动客心。絺绤自看还敝甚，无衣空捣月明砧。
思归·其六
作者：沈光文
朝代：清
体裁：七言律诗

山空客睡欲厌厌，可奈愁思梦里添。竹和风声幽戛籁，桐筛月影静穿帘。暂言放浪樵渔共，久作栖迟贫病兼。故国霜华浑不见，海秋已过十年淹。
思归·其四
作者：沈光文
朝代：清
体裁：七言律诗

潮水如从天外来，澄光一片隐楼台。东山兴懒藏游屐，栗里花稀覆酒杯。熟惯穷愁诗债逼，久安寂寞道心开。洗兵欲挽河犹远，利涉当前藉大才。
感忆
作者：沈光文
朝代：清
体裁：七言律诗

暂将一苇向南溟，来往随波总未宁。忽见游云归别坞，又看飞雁落前汀。梦中尚有娇儿女，灯下惟馀瘦影形。苦趣不堪重记忆，临晨独眺远山青。
感怀
作者：沈光文
朝代：清

未伸靖节志，居此积忧忡。退避依麋侣，流离傍蜃宫。身閒因性懒，我拙任人工。岛上风威厉，衾寒梦未终。采薇思往事，千古仰高踪。放弃成吾逸，逢迎自昔慵。花枯邀雨润，山险倩云封。即此烟霞外，心清听晚钟。不改栖迟趣，偏因诗酒降。晨风摇远树，夜月照寒缸。地静长留古，心幽岂逐尨。兴来怀友处，结韵老梅桩。蓬蒿老仲蔚，卜亦卖成都。独钓丝千尺，分耕云半区。乐饥水有泌，行乞市非吴。但是栖依者，相将莫问途。朋来閒话旧，感叹到斜曛。联袂招新月，分途送暮云。梅寒摇梦影，笔冻冷花纹。兴倦登楼矣，依刘今未闻。往事平生恨，株牵且俟河。触藩谁遣触，磨蝎命先磨。海屿薇原少，天南雁不过。支扉当夜静，霜月影婆娑。南来积岁月，又看荔将花。志欲希前辈，时方重北衙。隐心随倦羽，寒梦绕归槎。忽竟疑仙去，新尝蒙顶茶。忽尔冬将半，居诸不肯停。新诗萦雪梦，愁思入寒扃。同调孚声气，时贤重典型。敝庐依大武，遥接数峰青。
感怀·其一
作者：沈光文
朝代：清
体裁：五言律诗

未伸靖节志，居此积忧忡。退避依麋侣，流离傍蜃宫。身閒因性懒，我拙任人工。岛上风威厉，衾寒梦未终。
感怀·其七
作者：沈光文
朝代：清
体裁：五言律诗

南来积岁月，又看荔将花。志欲希前辈，时方重北衙。隐心随倦羽，寒梦绕归槎。忽竟疑仙去，新尝蒙顶茶。
感怀·其三
作者：沈光文
朝代：清
体裁：五言律诗

不改栖迟趣，偏因诗酒降。晨风摇远树，夜月照寒缸。地静长留古，心幽岂逐尨。兴来怀友处，结韵老梅桩。
感怀·其二
作者：沈光文
朝代：清
体裁：五言律诗

采薇思往事，千古仰高踪。放弃成吾逸，逢迎自昔慵。花枯邀雨润，山险倩云封。即此烟霞外，心清听晚钟。
感怀·其五
作者：沈光文
朝代：清
体裁：五言律诗

朋来閒话旧，感叹到斜曛。联袂招新月，分途送暮云。梅寒摇梦影，笔冻冷花纹。兴倦登楼矣，依刘今未闻。
感怀·其八
作者：沈光文
朝代：清
体裁：五言律诗

忽尔冬将半，居诸不肯停。新诗萦雪梦，愁思入寒扃。同调孚声气，时贤重典型。敝庐依大武，遥接数峰青。
感怀·其六
作者：沈光文
朝代：清
体裁：五言律诗

往事平生恨，株牵且俟河。触藩谁遣触，磨蝎命先磨。海屿薇原少，天南雁不过。支扉当夜静，霜月影婆娑。
感怀·其四
作者：沈光文
朝代：清
体裁：五言律诗

蓬蒿老仲蔚，卜亦卖成都。独钓丝千尺，分耕云半区。乐饥水有泌，行乞市非吴。但是栖依者，相将莫问途。
慨赋
作者：沈光文
朝代：清
体裁：七言律诗

忆自南来征迈移，催人头白强支持。乐同泌水风何冷，饮学秋蝉露不时。最幸家贫眠亦稳，堪怜岁熟我仍饥。仰天自笑浑无策，欲向西山问伯夷。
戏题
作者：沈光文
朝代：清
体裁：七言绝句

十五年来一故吾，衰颜无奈白髭须。只应遍处题诗句，莫问量江事有无。
挽定西侯
作者：沈光文
朝代：清
体裁：七言律诗

方喜廉颇老未曾，骇闻骑箕竟归升。只因心血回天竭，会看精英作厉能。滃水潮头凭怒立，秣陵城外识云凝。留将背字同埋土，黯黯重泉恨较增。
无题
作者：沈光文
朝代：清
体裁：五言律诗

吾亦爱吾耳，如何欲乞怜。叩阍翻有路，投刺竟无缘。道以孤高重，持当困苦坚。既来学避地，言色且从权。
晓发目加湾即事
作者：沈光文
朝代：清
体裁：五言律诗

浓雾不为雨，乘朝向北行。此中有长恨，回首意难平。冀作南山豹，新闻出谷莺。忽然开霁处，前路甚分明。
普陀幻住庵
作者：沈光文
朝代：清
体裁：七言律诗

磬声飘出半林闻，中有茅庵隐白云。几树秋声虚槛度，数竿清影碧窗分。閒僧煮茗能留客，野鸟吟松独远群。此日已将尘世隔，逃禅漫学诵经文。
曾则通久病以诗问之
作者：沈光文
朝代：清
体裁：古风

子固今能诗，恨其多病耳。岂疑圣人徒，乃踵吾家美。买药则无钱，受饥偏不死。挥毫但苦吟，应即霍然矣。
有感
作者：沈光文
朝代：清
体裁：六言诗

所恨饿而不死，人情无怪其然。久当困厄如鬼，日逐清虚若仙。谓尔乘车可羡，嗟余弹铗堪怜。从今只安时命，夫亦何敢怨天。
有感漫赋
作者：沈光文
朝代：清

蒿径难安仲蔚居，且同咄咄向空书。瞻天望切嗟无路，陟屺悲深悔绝裾。如鬼未堪讥谒者，寡亲只合赋归欤。飘摇风雨栖难定，岂是吾家乏敝庐。何处呼名浪得名，三挝万载竟留声。爰爰可待株难守，虩虩于邻震亦惊。歇后何如同郑五，争臣未必动阳城。坟分黑白繇来广，莫令通人笑守硁。
有感漫赋·其一
作者：沈光文
朝代：清
体裁：七言律诗

蒿径难安仲蔚居，且同咄咄向空书。瞻天望切嗟无路，陟屺悲深悔绝裾。如鬼未堪讥谒者，寡亲只合赋归欤。飘摇风雨栖难定，岂是吾家乏敝庐。
有感漫赋·其二
作者：沈光文
朝代：清
体裁：七言律诗

何处呼名浪得名，三挝万载竟留声。爰爰可待株难守，虩虩于邻震亦惊。歇后何如同郑五，争臣未必动阳城。坟分黑白繇来广，莫令通人笑守硁。
望月
作者：沈光文
朝代：清
体裁：五言律诗

望月家千里，怀人水一湾。自当安蹇劣，常有好容颜。旅况不如意，衡门亦早关。每逢北来客，借问几时还。
柬曾则通借米
作者：沈光文
朝代：清
体裁：古风

迩来乞食竟无处，饥即驱我亦不去。甑中生尘兴索然，飧风吸露望青天。穷途依人仍不足，自顾已忘荣与辱。何当稚子困饿啼，绝不欲我作夷齐。勉学鲁公书新帖，呼庚未免为臣妾。嗟，嗟，苦节尤难在后头，一日不死中心忧。
椰子
作者：沈光文
朝代：清
体裁：七言绝句

壳内凝肪径寸浮，番人有法制为油。穷民买向灯檠用，祇为芝麻岁不收。
番妇
作者：沈光文
朝代：清
体裁：五言律诗

社里朝朝出，同群担负行。野花头插满，黑齿草涂成。赛胜缠红锦，新妆挂白珩。鹿脂搽抹惯，欲与麝兰争。
番柑
作者：沈光文
朝代：清
体裁：七言绝句

种出蛮方味作酸，熟来包灿小金丸。假如移向中原去，压雪庭前亦可看。
番橘
作者：沈光文
朝代：清
体裁：七言绝句

枝头俨若挂繁星，此地何堪比洞庭。除是土番寻得到，满筐携出小金铃。
癸卯1633端午
作者：沈光文
朝代：清

年年此日有新诗，总属伤心羁旅时。却恨饿来还不死，欲添长命缕何为。海天多雨湿端阳，闭户翛然一枕凉。不是好高偏绝俗，并州今且作商量。笑予何事日栖迟，不读离骚便赋诗。几度寻筇欲问酒，蒲香隔院竟招谁。
癸卯1633端午·其一
作者：沈光文
朝代：清
体裁：七言绝句

年年此日有新诗，总属伤心羁旅时。却恨饿来还不死，欲添长命缕何为。
癸卯1633端午·其三
作者：沈光文
朝代：清
体裁：七言绝句

笑予何事日栖迟，不读离骚便赋诗。几度寻筇欲问酒，蒲香隔院竟招谁。
癸卯1633端午·其二
作者：沈光文
朝代：清
体裁：七言绝句

海天多雨湿端阳，闭户翛然一枕凉。不是好高偏绝俗，并州今且作商量。
看菊
作者：沈光文
朝代：清
体裁：古风

我昨咏邛须，相将造芳圃。南种悉珍奇，目所未经睹。何须问主人，携樽直入庑。主人笑出迎，看花有俦伍。因之同欢酌，脱略如太古。尔我与菊花，亦竟忘宾主。即此称快哉，主人有馀贾。相结再来期，兴酣慎莫拒。乘此花正开，聊以慰辛苦。诘朝敕庖人，折柬招众父。我亦与其中，晨兴便接武。入门闻清香，举目爱花妩。登筵饮醇醪，饱德铭肺腑。为乐欣正长，引商复刻羽。阳春天气佳，月丽清虚府。秉烛继夜游，分吟索韵谱。才推河间雄，笺飞白雪舞。诸公八斗高，自足当绣虎。我乃欲效颦，如弄输门斧。瞻言栖依处，何异金门坞。傲骨我终持，不与时仰俯。朗吟乞食诗，无以济终寠。饮酒不能多，所畏罚童羖。当此知己间，强为尽维醹。主人酬劝频，先醒嫌小户。月色满花枝，时将过夜午。运甓有后人，为能继乃祖。柴桑独酌后，犹恋晋亡土。迄今景高蹈，五字惭规抚。维菊与忘言，芬芳自倾吐。序晚值风霜，劲节孰予侮。藉非高士流，滥赏奚足取。共识此中意，斯会同友辅。
秋吟
作者：沈光文
朝代：清
体裁：七言律诗

爽气横飞野况佳，溯回对水漫兴怀。芙蓉露湿红妆冷，江海风生白浪排。敌忾深同袍泽谊，招舟广订弟兄侪。即今天缺尤须补，孰上秋旻继女娲。
秋日和陈文生韵
作者：沈光文
朝代：清
体裁：五言律诗

秋声方动处，怪是客偏闻。东国书难去，西山饿早分。知还同倦鸟，不碍等閒云。惭愧故人意，传言战血殷。
移居目加湾留别
作者：沈光文
朝代：清
体裁：七言律诗

流离相见便欣依，闽粤周旋荷解衣。敢谓鲁连深自耻，不知重耳竟何归。欲聆佳信频西望，却讶离群又北飞。但令双鱼无或间，困穷亦足慰周饥。
答曾则通次来韵
作者：沈光文
朝代：清
体裁：五言律诗

海天滞迹久，世受国恩同。事业饥寒后，身名忍辱中。困当坚骨力，閒足老英雄。握手相怜处，何须怨谷风。